COVID-19: PM New Zealand jalani kuarantin kendiri selepas dikesan kontak rapat

WELLINGTON, 30 Januari- Menteri New Zealand, Jacinda Ardern kini menjalani proses kuarantin kendiri hingga 11 Februari selepas dikesan sebagai kontak rapat individu yang disahkan positif COVID-19.Kerajaan New Zealand dalam satu kenyataan memaklumkan, Ardern didapati terdedah kepada kes positif tersebut pada 22 Januari lalu ketika dalam penerbangan ke Auckland dari bandar Kerikeri. Beliau sudah menjalani ujian penjujukan genom dan keputusannya dijangka diperoleh dalam masa terdekat.Ujian tersebut akan menentukan sama ada beliau dijangkiti varian Omicron atau sebaliknya."Ardern, yang tidak menunjukkan gejala, berasa sihat," tambah kenyataan itu.Beliau akan menjalani ujian berikutnya pada Ahad dan berada dalam pengasingan selaras dengan arahan kementerian kesihatan.Kakitangan lain juga akan menjalani kuarantin kendiri mengikut prosedur operasi standard (SOP) ditetapkan. -REUTERS


Konflik Rusia - Ukraine: UK tawar kelengkapan perang tambahan kepada NATO

London, 30 Januari- Kerajaan Britain akan menawarkan kepada Pertubuhan Perjanjian Atlantik Utara (NATO), penempatan angkatan tentera termasuk senjata, kapal dan jet pejuang di Eropah. Pengumaman dibuat Perdana Menteri, Boris Johnson pada Sabtu sebagai reaksi kepada pencerobohan Rusia di Ukraine.

Tawaran itu akan dikemukakan kepada Ketua Tentera NATO minggu depan, bakal menyaksikan London menambah dua kali ganda bilangan tentera di timur Eropah berbanding ketika ini sekitar 1,150 anggota.

‘Senjata pertahanan’ akan turut dihantar ke Estonia, menurut pejabat Perdana Menteri itu.

“Pakej ini memberi isyarat jelas kepada Kremlin – kami tidak akan bertolak ansur terhadap usaha ketidakstabilan oleh Rusia dan kami akan kekal teguh berdiri bersama sekutu NATO dalam menghadapi permusuhan dengan Rusia, “ kata Johnson menerusi kenyataan.

“Saya telah mengarahkan angkatan tentera bersedia untuk penempatan di seluruh Eropah minggu depan, bagi memastikan kita dapat memberi sokongan kepada NATO, sama ada di darat, laut dan udara,” katanya.

Pemimpin Britain itu berkata jika Presiden Rusia memilih ‘pertumpahan darah dan kemusnahan’ di Ukraine ia akan menjadi satu ‘tragedi untuk Eropah.

“Ukraine mesti diberikan hak untuk memilih masa depan sendiri,” tegasnya.

Johnson yang kini berdepan tekanan politik sejak beberapa minggu lalu disebabkan skandal dirinya berkata, dia akan menghubungi Putin dalam tempoh terdekat bagi mendesak pengunduran aktiviti pencerobohan di Ukraiane.

Hubungan antara Rusia dan barat berada pada tahap paling rendah sejak Perang Dingin selepas Moscow menempatkan puluhan ribu tentera di sempadan Ukraine.

Beberapa hari lalu, agensi berita Xinhua melaporkan, Presiden Amerika Syarikat menyatakan negaranya tidak berhasrat menghantar angkatan tentera kepada NATO di Ukraine namun memberi amaran Rusia bakal menerima padah termasuk aspek ekonomi jika menyerang negara bekas republik Soviet itu. -AFP


Korea Utara lancar 'projektil' kali ke-7 bulan ini

(Gambar menunjukkan Kim Jong Un membuat lawatan di kilang senjata berat di satu lokasi tidak didedahkan)

SEOUL, 30 Januari- Mungkin penamat untuk ujian senjata bulan ini? Korea Utara melancarkan ‘projektil’ tidak dikenal pasti, kali ke-7 seumpamanya dilakukan sejak 1 Januari lalu.

Kali terakhir Korea Utara menjalankan ujian senjata paling banyak dalam sebulan adalah pada 2019. Ia selepas rundingan peringkat tinggi antara pemimpin Kim Jong Un dengan Presiden Amerika Syarikat (AS), Donald Trump tiada jalan penyelesaian.

Sejak itu, rundingan dengan AS terhenti menyebabkan ekonomi Pyongyang tidak menentu akibat sekatan antarabangsa juga pelaksanaan ketat pencegahan COVID-19.

“Korea Utara melepaskan ‘projektil’ tidak dikenal pasti ke Laut Timur (Laut Jepun)," menurut kenyataan Ketua Turus Bersama Korea Selatan.

Perkara sama disahkan pengawal pantai Jepun yang menyatakan pihaknya telah mengesan pelancaran ‘kemungkinan peluru berpandu balistik’.

Sebagai reaksi kepada sekatan antrabangsa, tahun ini sahaja Pyongyang telah melakukan pelbagai ujian senjata berat termasuk peluru berpandu hipersonik, susulan komitmen Jong Un untuk memodenkan sistem pertahanan negara ketika berucap pada perhimpunan parti tahunan, Disember lalu.

Minggu lalu, Pyongyang menjalankan dua ujian senjata selepas melakukan sekurang-kurangnya empat ujian sama bulan ini termasuk peluru berpandu hipersonik pada 5 dan 11 Januari lalu. -AFP


Rusia catat 100,000 kes COVID-19 sehari

MOSCOW, 30 Januari- Lebih 100,000 kes harian COVID-19 buat pertama kali hari ini, dilaporkan di Rusia yang ketika ini sedang bergelut dengan lonjakan penularan akibat varian Omicron.Portal COVID-19 kerajaan Russia mencatatkan 113,122 kes baharu dalam tempoh 24 jam, iaitu hampir dua kali ganda berbanding jumlah kes yang dicatatkan minggu lalu.Lonjakan kes ini berpunca daripada penularan varian Omicron.Selepas pelaksanaan perintah berkurung ketat di seluruh negara, Rusia enggan melaksanakan semula langkah itu bagi melindungi ekonomi negara.Lebih membimbangkan, masih ramai penduduk Rusia belum mendapatkan suntikan vaksin COVID-19 meskipun empat jenis vaksin disediakan kepada orang ramai.Ketika ini, kurang separuh penduduk negara itu sudah lengkap divaksin.Rusia mencatatkan angka kematian tertinggi di Eropah dengan melaporkan 330,111 kematian akibat COVID-19 sejak pandemik itu bermula.Namun, angka itu berbeza dengan kiraan agensi statistik Rosstat yang menggunakan definisi kematian COVID-19 berlainan dan memaklumkan kematian keseluruhan hampir dua kali ganda lebih tinggi berbanding angka rasmi kerajaan.Semalam, Rosstat memaklumkan penduduk Rusia berkurangan lebih satu juta orang tahun lalu, iaitu pengurangan tertinggi dalam sejarah sejak kejatuhan Kesatuan Soviet. -AFP


Puluhan rakyat Palestin cedera di Tebing Barat

RAMALLAH, 30 Januari- Puluhan penunjuk perasaan warga Palestin cedera selepas bertembung dengan tentera Israel berhampiran tiga bandar di Tebing Barat, semalam.Beberapa saksi kejadian memaklumkan, pertembungan itu berlaku di perkampungan di selatan dan timur bandar Nablus di utara Tebing Barat.Menurut Pengarah kecemasan Persatuan Bulan Sabit Merah Palestin, Ahmad Jibril, tentera Israel melepaskan tembakan sehingga mencederakan 13 penunjuk perasaan menggunakan peluru besi bersalut getah.Pasukan perubatan dan saksi berkata, pertembungan turut berlaku di bandar Hebron di selatan Tebing Barat dan bandar Qalqilya di utara Tebing Barat.Di kedua-dua bandar itu, tentera Israel dilapor melepaskan gas pemedih mata serta peluru getah bertujuan menyuraikan penunjuk perasaan.Setakat ini, tiada sebarang kenyataan dikeluarkan Israel berhubung insiden berkenaan. -AFP


Hungary bakal berdepan peningkatan kes sehingga 30,000 sehari

BUDAPEST, 30 Januari- Kes harian COVID-19 di Hungary dijangka meningkat sehingga 30,000 kes bagi tempoh satu atau dua minggu, berbanding sekitar 20,000 kes minggu ini.Menteri Sumber Manusia Hungary, Miklos Kasler, dalam satu video di Facebook berkata, jangkaan itu berpunca daripada penularan varian Omicron yang amat mudah merebak.Jelasnya, meskipun individu dijangkiti varian itu menunjukkan gejala kurang serius, satu pertiga daripada penduduk Hungary yang tidak divaksin akan berdepan risiko lebih tinggi.Setakat ini, sekitar enam juta daripada 10 juta penduduk Hungary telah menerima dua dos vaksin COVID-19.Biarpun kadar vaksinasi negara itu agak ketinggalan di Eropah barat, hampir 3.6 juta lagi telah menerima dos penggalak.Ketika ini, Hungary menawarkan vaksin kepada semua individu tanpa perlu pendaftaran awal dan pemberian dos penggalak kepada kanak-kanak berusia 12 hingga 17 tahun.Pada 13 Januari lalu, kerajaan Hungary mengumumkan suntikan vaksinasi keempat tersedia untuk mana-mana individu yang mahukannya, selepas mendapat pandangan doktor.Hungary juga mewajibkan pengambilan vaksin COVID-19 dalam kalangan petugas kesihatan dan guru.Dalam masa sama, pemakaian pelitup muka turut diwajibkan di kebanyakan premis tertutup sejak hujung November tahun lalu. -REUTERS


Pergaduhan di kelab malam, 11 orang ditahan, siasatan 18 orang mati

SORONG, 30 Januari- Sebelas individu ditahan selepas kes pergaduhan yang meragut 18 nyawa di sebuah kelab malam, Double O.Pergaduhan yang berlaku Selasa lalu menyebabkan kebanyakan yang maut akibat terperangkap dalam kebakaran.Ketua Polis Papua Barat, Tornagogo Sihombing, mengesahkan penahanan 11 individu itu, dengan dua daripadanya dipercayai menikam seorang mangsa sementara tujuh lagi suspek sedang diburu.Sembilan lagi yang ditahan dipercayai memulakan kebakaran yang meragut nyawa pengunjung dan pekerja kelab malam itu, termasuk seorang DJ jemputan dan anggota kumpulan nyanyian.Menurut polis, tragedi Selasa lalu adalah sebahagian daripada pergaduhan berterusan antara dua kumpulan etnik dan kejadian terbaru itu berlaku akibat salah faham.Suasana bertukar tegang apabila individu yang bergaduh mula menggunakan senjata seperti parang, panah dan bom botol molotov.Pihak berkuasa kemudian memanggil pemimpin kedua-dua kumpulan etnik itu untuk menenangkan keadaan dan meminta mereka menyerahkan suspek. - AFP


Pantai Mae Ramphueng, Bangkok diisytihar kawasan bencana

BANGKOK, 30 Januari- Pantai Mae Ramphueng, Thailand diisytihar kawasan bencana, selepas tumpahan minyak dari saluran paip dasar laut yang bocor merebak hingga ke pesisiran pantai itu.Lebih 200 anggota tentera laut dan 150 pekerja dari Star Petroleum, pemilik saluran paip terlibat dikerah membersihkan pantai.Tumpahan minyak yang dibawa arus ke pantai sejak Jumaat lalu mencemarkan pesisir pantai lebih dua kilometer.Dianggarkan kira-kira 50 ribu liter minyak mentah bocor daripada saluran paip berkenaan.Pihak berkuasa menjangkakan mungkin mengambil masa lebih sebulan untuk memulihkan kawasan pantai terjejas.“Ia boleh diserap menggunakan kertas khas dan dilupuskan,” katanya dipetik oleh Thai PBS.Kebocoran pada saluran paip itu berlaku kira-kira pukul 9 malam (waktu tempatan) pada Selasa (25 Jan) dan kebocoran itu dihentikan pada awal Rabu (26 Jan).Tumpahan minyak yang dibawa arus ke pantai pada Jumaat, mencemarkan pesisir pantai untuk jarak lebih dua kilometer.Dianggarkan kira-kira 50,000 liter minyak mentah bocor daripada saluran paip itu, kira-kira 20 kilometer ke tenggara Kawasan Perindustrian Map Ta Phut.Imej satelit daripada Agensi Pembangunan Geo-Informatik dan Teknologi Angkasa (GISTDA) menunjukkan tompokan minyak seluas 47 kilometer persegi hanyut ke arah pantai Rayong pada Jumaat.Awal minggu ini, pihak berkuasa berkata ia mungkin mengambil masa lebih sebulan untuk memulihkan kawasan pantai yang terjejas. -AFP


Amerika Syarikat akan hantar tentera ke Eropah Timur - Biden

WASHINGTON, 29 Januari- Presiden Amerika Syarikat Joe Biden mengekalkan tekanan terhadap pemimpin Rusia Vladimir Putin ke atas Ukraine, mengumumkan bakal menghantar tentera ke Eropah Timur walaupun pegawai tinggi Pentagon mendesak berdiplomasi. Ia berikutan ketegangan yang berlaku di sempadan Russia-Ukraine.Ketika Presiden Volodymyr Zelensky menggesa para pemimpin Barat untuk mengelak daripada mencetuskan "panik" berhubung penempatan tentera Rusia secara besar-besaran di sempadan negaranya, Putin dan Presiden Perancis Emmanuel Macron pula bersetuju mengenai keperluan untuk pengurangan kuasa.Baik Putin mahupun rakan sejawatnya di Barat sehingga kini tidak kelihatan bersedia untuk memberi keterangan dalam krisis yang berlanjutan selama berminggu-minggu, sekali gus yang paling teruk dalam beberapa dekad di rantau antara Rusia dan Eropah Barat.Bagaimanapun menurut pembantu Macron, Putin memberitahu pemimpin Perancis itu yang dia "tidak mempunyai rancangan yang boleh memburukkan keadaan" dan bersedia dengan rundingan.Di Washington, Biden bagaimanapun berkata beliau akan menghantar sebilangan kecil tenteranya tidak lama lagi untuk meningkatkan kehadiran NATO di Eropah Timur ketika ketegangan terus meningkat.Amerika Syarikat sudah mempunyai puluhan ribu tentera ditempatkan di seluruh Eropah Barat.Di Pentagon, pegawai tinggi menggesa untuk berdiplomasi sambil mengatakan bahawa Rusia kini mempunyai cukup tentera dan peralatan untuk mengancam seluruh Ukraine.Ukraine bukan anggota NATO tetapi kebimbangan Washington membuak-buak terhadap negara jiran dalam kalangan ahli NATO, sekiranya Rusia menyerang Ukraine.Moscow menegaskan pihaknya tidak merancang untuk menyerang negara itu, sebaliknya hanya menempatkan lebih 100,000 tentera ke sempadan selain menuntut kuasa Barat kecuali Ukraine daripada menyertai pakatan NATO termasuk konsesi lain.Dalam sidang media minggu lalu, Biden memberi amaran bahawa serangan Rusia ke atas Ukraine cuma bertentangan dengan matlamat seperti dinyatakan Kremlin. -AFP


Protes mahu kerja: Golongan muda bakar gerabak kereta api

BIHAR, 29 Januari - Peluang kerja terhad dan proses penawaran kerja yang tidak telus menjadi punca tunjuk perasaan golongan muda di India.

Protes semakin merebak dan dicemari insiden ganas termasuk tindakan anak muda membakar gerabak kereta api di Bihar minggu ini.

Kejadian berlaku selepas lebih 10 juta permohonan bagi mengisi 35,000 peluang pekerjaan di sediakan sebuah syarikat yang merupakan majikan terbesar di negara itu.

Insiden tersebut antara bukti India kini dihimpit masalah menyediakan peluang pekerjaan kepada golongan muda yang menamatkan pengajian mereka.

Bantahan melibatkan golongan muda India itu dijangka merebak ke negeri-negeri mundur yang berjiran seperti Uttar Pradesh.

Penggangguran di Bihar dan Uttar Pradesh mewakili satu perempat daripada jumlah keseluruhannya di India.

Terdapat kes-kes yang menyaksikan ibu bapa terpaksa mengadaikan tanah mereka untuk memberikan pendidikan kepada anak mereka.


Makmal enam negara dapati pil Molnupiravir aktif lawan varian Omicron

RAHWAY, 29 Januari - Penyelidik enam negara mendapati pil antiCOVID-19, Molnupiravir keluaran Merck kekal aktif melawan varian Omicron.

Kajian itu dibuat berdasarkan ujian berasaskan sel yang dijalankan secara bebas oleh maklmal di Belgium, Jerman, Republik Czech, Poland, Belanda dan Amerika Syarikat.

Kajian tersebut melibatkan rawatan oral selama lima hari melibatkan 1,400 peserta.

Keputusan menunjukkan bahawa pil itu mempunyai aktiviti antiviral konsisten terhadap Omicron.

Presiden Makmal Penyelidikan Merck, Dr Dean Y Li dalam satu kenyataan berkata,dapatan kajian itu menambah keyakinan terhadap potensi pil berkenaan sebagai pilihan rawatan COVID-19.

Bagaimanapun, keberkesanan pil terhadap varian Omicron masih belum dinilai menerusi ujian klinikal.

Selain Merck, Pfizer juga menghasilkan pil antiCOVID-19 yang dipasarkan sebagai Paxlovid.


Polis London nafi tangguh hasil siasatan dalaman kerajaan

LONDON, 29 Januari - Polis London nafi menangguhkan siasatan berhubung kontroversi sambutan parti Krismas oleh Perdana Menteri Boris Johnson ketika dikenakan perintah berkurung Laporan hasil siasatan dijangka dikeluarkan akhir bulan ini.Jurucakap Johnson berkata kerajaan mahu memastikan laporan dalaman itu tidak menghalang siasatan polis, agar tidak menjejaskan sebarang prosiding undang-undang masa depan.Polis London kini menyiasat beberapa peristiwa yang berlaku di Downing Street dan Whitehall sejak dua tahun lepas berkaitan pelanggaran peraturan COVID-19.Sejak sambutan itu dibongkar, Johnson berdepan tekanan hebat daripada parti lawan agar meletakkan jawatan.Beliau telah membuat permohonan maaf secara terbuka pada 12 Januari lalu tetapi terus mempertahankan kehadirannya di majlis tersebut.


Korea Utara sahkan ujian peluru berpandu keenam

KOREA UTARA, 29 Januari - Korea Utara melancarkan ujian peluru berpandu keenam , semalam.

Agensi Berita Pusat Korea, KCNA mengeluarkan gambar ujian peluru berpandu berkenaan ketika pemimpin-nya Kim Jong Un melawat kilang peluru yang menghasilkan sistem senjata utama.

Semasa lawatan kilang senjata itu , Kim Jong Un memuji kemajuan negaranya dalam menghasilkan senjata utama tersebut.

Ujian terbaru ini merupakan ujian peluru berpandu keenam yang dijalankan Pyongyang sejak 5 Januari lalu.

Ia dibuat bagi mengemas kini sistem peluru berpandu jarak jauh yang diadakan pada Selasa.

Siri ujian sebelum ini termasuk peluru berpandu hipersonik, peluru berpandu balistik yang dilancarkan menggunakan kereta api, peluru berpandu taktikal dan peluru berpandu jarak jauh.


Singapura catat hampir 200 kes sub-lineage BA.2 Omicron

SINGAPURA, 29 Januari- Setakat 25 Januari 2022, sebanyak 48 kes tempatan dan 150 kes import COVID-19 di Singapura telah disahkan berkait dengan BA.2 Omicron , menurut Kementerian Kesihatan republik itu.Kementerian itu berkata pihak berkuasa kesihatan di Denmark mendedahkan hasil penemuan mereka bahawa BA.2 lebih mudah berjangkit berbanding BA.1, tetapi tiada perbezaan ketara dalam hasil klinikal."Kami memerlukan data dan kajian lanjut untuk memahami sepenuhnya implikasi terhadap sejauh mana teruk jangkitan, imuniti dan kebolehjangkitan BA.2," kata jurucakap Kementerian Kesihatan sebagai menjawab pertanyaan media mengenai sub-lineage BA.2 Omicron di sini pada Jumaat. Dilaporkan sub-lineage BA.2 Omicron pertama kali dikesan pada November tahun lepas dengan lebih 10,000 kes dilaporkan di 47 negara.-BERNAMA


Tumpahan minyak menghampiri pantai di timur Thailand

BANGKOK, 29 Januari- Sebahagian minyak yang bocor daripada jaluran paip dasar laut di Thailand didapati mengalir sehingga ke sebuah pantai Rayong, wilayah timur Thailand, menurut seorang pegawai kanan tentera lautnyaPegawai kanan tentera berkenaan berkata, pasukannya sedang berusaha membendung tumpahan minyak di Teluk Thailand itu dan berkemungkinan mengambil masa lebih sebulan untuk memulihkan kawasan yang terjejas, berikutan kebocoran dianggar sekitar 50,000 liter. Tumpahan berpunca dari jaluran paip dimiliki Star Petroleum Refining Public Company (SPRC) bermula Selasa lalu dan dapat dikawal sehari kemudian, selepas tumpahan mencemari perairan Teluk Thailand terletak sejauh 20 kilometer (km) di timur Thailand.Ketua Pengarah Jabatan Kawalan Pencemaran, Attapon Charoenchansa, mengesahkan kejadian itu kepada media ketika melakukan pemeriksaan tumpahan minyak di Pantai Mae Ramphueng di Rayong.Beliau berkata, penggunaan penyerap tumpahan minyak sejak beberapa hari lalu, dilihat dapat mengurangkan impak kejadian itu berbanding ketika tumpahan yang berlaku di jaluran paip bawah laut lain pada 2013.Kejadian pada 2013 itu mengakibatkan kemusnahan alam sekitar termasuk memberi kesan kepada industri perikanan serta pelancong, apabila memerlukan masa berbulan untuk dipulihkan.Katanya, pegawai dari tentera laut, SPRC dan sukarelawan terlatih akan membantu membersihkan minyak di pantai berkenaan.Petugas SPRC sebelum ini meletakkan penghadang minyak yang panjang berhampiran garis air pasang bagi mengekalkan tumpahan dari mencemari pantai tropika berkenaan.Pihak berkuasa sebelum ini juga memberi amaran bahawa tumpahan itu boleh memberi kesan kepada Taman Negara Khao Lam Ya, terumbu karang eksotik dan hidupan laut.Berikutan kejadian itu, Timbalan Menteri Pengangkutan, Atirat Ratanasate, berkata kerajaan Thailand memfailkan aduan rasmi untuk mendapatkan pampasan akibat kemusnahan disebabkan tumpahan minyakBerdasarkan cerapan imej satelit Agensi Pembangunan Teknologi Geo-Informatik dan Angkasa (GISTDA) kerajaan menunjukkan, kawasan laut terkesan seluas 47 km persegi sebelum tumpahan itu dihanyutkan ke pantai Rayong.- REUTERS


Apple untung rekod jualan tertinggi

SAN FRANCISCO, 28 Januari- Apple melaporkan rekod pendapatan suku tahunan AS$124 bilion pada hari Khamis, disokong keuntungan dalam penjualan iPhone di tengah-tengah peralihan syarikat itu kepada perkhidmatan digital dan peranti boleh dipakai."Kami mencatat rekod tetinggi merentasi semua semua kategori produk kecuali iPad," kata Ketua Pegawai Eksekutif Tim Cook.Jualan telefon pintar mencecah AS$71 bilion, disokong oleh permintaan kukuh untuk barisan iPhone 13, terutamanya di China.Secara keseluruhan, gergasi teknologi itu mencatatkan keuntungan bersih AS$34.6 bilion pada suku pertamanya, berbanding AS$28.7 bilion pada suku yang sama tahun sebelumnya.Apple turut mengalami masalah kekurangan semikonduktor, bahan fizikal yang direka untuk mengurus dan mengendalikan arus dalam peranti elektronik sekaligus mengganggu proses pengeluaran produknya.Kemarau semikonduktor disebabkan oleh gabungan faktor termasuk lonjakan permintaan selepas pandemik Covid-19 dan gangguan berkaitan virus di negara pembuat cip telah menjejaskan industri di seluruh dunia.Di sebalik ketidaktentuan pada masa ini, Apple menjadi syarikat Amerika Syarikat pertama yang mencecah nilai pasaran AS$3 trilion.-AFP


Seorang maut dan satu lagi tidak sedarkan diri dalam insiden tebusan 11 jam dekat Tokyo

TOKYO, 28 Januari- Seorang tebusan maut dan seorang lagi tidak sedarkan diri di hospital dalam satu kejadian penahanan tebusan berhampiran Tokyo yang bermula pada Khamis malam, lapor Xinhua.Polis Jepun berjaya menangkap seorang lelaki berusia 66 tahun yang menyerang tiga pekerja perubatan yang datang melawatnya.Dalam insiden selama 11 jam itu,  yang bermula kira-kira pukul 9.00 Khamis malam, lelaki itu menembak mati seorang doktor lelaki berusia 44 tahun.Polis menemui doktor yang merawat lelaki itu tanpa sebarang tanda nyawa dan kemudian disahkan meninggal dunia di hospital.Pekerja perubatan tiba di rumah lelaki itu di wilayah Saitama, dekat Tokyo, untuk menyampaikan sokongan dan ucapan takziah berikutan kematian anggota keluarga lelaki itu.Menurut laporan tempatan, penyerang, bernama Hiroshi Watanabe, memiliki senjata yang dikatakan seperti senapang pemburu.Seorang lagi pekerja perubatan, ahli fisioterapi berusia 41 tahun yang ditembak di perut oleh Watanabe, masih tidak sedarkan diri, menurut laporan tempatan.Seorang lagi pekerja perubatan turut dimasukkan ke hospital kerana disembur dengan gas pemedih mata oleh Watanabe, kata polis.Kira-kira 110 penduduk tempatan telah dipindahkan, dan sekolah rendah dan menengah di kawasan itu ditutup pada Jumaat.-AFP


Xiomara presiden wanita pertama Honduras

TEGUCIGALPA 28 Januari- Pemimpin berhaluan kiri, Xiomara Castro mengangkat sumpah pada Khamis sebagai presiden wanita pertama Honduras, berikrar untuk memperbaharui situasi negara yang teruk dilanda kemiskinan dan angka jenayah yang tinggi.

Castro, 62 tahun, mengangkat sumpah pada majlis besar-besaran yang dihadiri orang kenamaan antarabangsa selepas seminggu pertelingkahan dalaman dalam parti Librenya.Naib Presiden Amerika Syarikat, Kamala Harris antara pemimpin dunia yang menghadiri upacara mengangkat sumpah itu.Dalam ucapan rasmi pertamanya di Stadium Nasional Tegucigalpa, Castro mengecam "tragedi sosial dan ekonomi yang dihadapi Honduras" dan berjanji akan berusaha untuk meningkatkan taraf pendidikan, penjagaan kesihatan, keselamatan dan pekerjaan.Dia berkata walaupun mewarisi sebuah negara "muflis", dia berhasrat untuk membentuk semula negara itu menjadi "negara sosialis dan demokratik."Hutang awam Honduras adalah kira-kira AS$17 bilion. -AFP


Wanita transgender dikenakan hukuman dua tahun di pusat tahanan kerana serangan seksual

LOS ANGELES, 28 Januari- Seorang wanita transgender berusia 26 tahun yang melakukan serangan seksual terhadap kanak-kanak di Los Angeles tujuh tahun lepas akan menjalani hukuman tahanan di pusat tahanan juvana kerana dia didapati bawah umur ketika melakukan kesalahan itu.Hannah Tubbs, 17 tahun ketika dia menyerang kanak-kanak berusia 10 tahun di tandas berhampiran Los Angeles pada 2014, tetapi tidak didakwa sehingga tahun lalu.Pada prosiding yang diadakan di mahkamah di Palmdale, Hakim Mario Barrera berkata tidak ada apa yang dapat dilakukan tanpa permohonan daripada pejabat peguam daerah untuk memindahkan kes itu ke mahkamah biasa.Hukuman dua tahun itu adalah maksimum yang dibenarkan untuk seseorang yang disabitkan kesalahan sebagai juvana.Sekiranya Tubbs dipindahkan ke mahkamah untuk kes melibatkan orang dewasa, hukuman itu mungkin lebih panjang.Keputusan itu jelas melegakan Peguam Daerah Daerah Los Angeles George Gascon, yang enggan memindahkan defendan juvana ke mahkamah dewasa.Gascon berhujah, otak anak muda seperti Tubbs belum berkembang sepenuhnya, dan sesiapa yang melakukan jenayah semasa di bawah umur harus dipulihkan di kemudahan juvana.The Times melaporkan Gascon menyatakan kebimbangan Tubbs mungkin menjadi sasaran di penjara dewasa kerana dia adalah seorang transgender. -AFP


Ana menyebabkan 77 orang terbunuh, ratusan ribu penduduk terjejas

MADAGASCAR, 28 Januari- Jumlah kematian akibat Ribut Tropika Ana yang melanda tiga negara di selatan Afrika meningkat kepada 77 orang.

Jumlah korban itu dilaporkan tatkala pasukan penyelamat masih bertungkus lumus memulihkan kemudahan infrastruktur yang musnah dan membantu ratusan ribu mangsa.

Membawa hujan lebat, Ribut Tropika Ana membadai Madagascar Isnin lalu seterusnya bergerak ke Mozambique dan Malawi.

Ketika ini, pasukat penyelamat dari tiga negara masih menilai tahap kerosakan tatkala satu lagi ribut dilaporkan berlaku di Lautan Hindi.

Pada Khamis malam, Madagascar mengisytiharkan darurat bencana selepas jumlah kematian meningkat kepada 48 orang. Mozambique pula melaporkan 18 kematian sementara 11 lagi di Malawi. Ribut kecil turut dilaporkan di Zimbabwe, namun tiada kematian direkodkan.

Di tiga negara yang paling terjejas itu, puluhan ribu rumah rosak atau musnah. Ada penghuni dilaporkan terperangkap apabila kediaman mereka runtuh akibat hujan lebat. Banyak kawasan dilanda banjir termasuk ladang, ternakan, jambatan dihanyutkan arus deras; memusnahkan mata pencarian penduduk.

Di Madagascar 130,000 orang terpaksa meninggalkan kediaman ke sekolah dan gimnasium yang dijadikan tempat perlindungan.

“Kami hanya sempat membawa barang penting,” kata seorang penduduk Berthine Razafiariso yang berteduh di gimnaisum bersama 10 ahli keluarganya. -AFP


Korea utara mengesahkan lancar peluru berpandu jelajah jarak jauh

SEOUL, 28 Januari- Korea Utara mengesahkan pihaknya telah membuat ujian peluru berpandu jelajah jarak jauh dan peluru berpandu balistik jarak dekat minggu ini, antara sebahagian pelancaran terbesar tahun ini.

Bulan ini sahaja, Pyongyang telah melancarkan enam ujian senjata berat termasuk peluru berpandu hipersonik, tanpa mempedulikan tawaran rundingan oleh Amerika Syarikat.

“Minggu ini, mereka (Korea Utara) menjalankan ujian tembakan untuk menguji sistem peluru berpandu jelajah jarak jauh dan menjalankan tembakan bagi menguji keberkesanan peledak konvensional untuk peluru berpandu taktikal permukaan ke permukaan,” menurut laporan Agensi Berita Pusat Korea (KCNA).

Menurut KCNA, ujian yang dibuat pada Selasa lalu melibatkan peluru berpandu jelajah jarak jauh ke Laut Timur atau Laut Jepun dan mengenai sasaran di kedudukan 1,800 kilometer dari lokasi pelancaran.

Pelancaran pada Khamis pula melibatkan peluru berpandu balistik jarak dekat, mengenai sasaran membuktikan bahawa letupan yang terhasil daripada peledak konvensional menepati keperluan reka bentuk.

Siri ujian senjata berat bulan ini adalah susulan daripada ucapan penting pemimpin parti pemerintah Kim Jong Un yang menyatakan komitmen untuk memodenkan sistem pertahanan negara. -AFP


Tata Group 'ambil semula'  syarikat Air India daripada Kerajaan India

NEW DELHI, 27 Januari - Konglomerat terkemuka India Tata Group pada Khamis mengambil alih semula Air India, syarikat penerbangan yang dimulakan oleh keluarga Tata yang mengasaskan konglomerat itu sebelum ia diletakkan di bawah kendalian negara.

Berikutan pengambilalihan itu, Air India Limited, syarikat penerbangan tambang murah Air India Express dan kepentingan syarikat penerbangan itu dalam syarikat perkhidmatan kargo dan pengendalian darat AI SATS telah menjadi sebahagian daripada Kumpulan Tata."Air India membuka lembaran baharu sebagai sebahagian daripada Kumpulan Tata. Dua nama ikonik bersatu untuk memulakan perjalanan yang cemerlang," ciap Air India di tweeter."Ketibaan anda amat ditunggu-tunggu," kata Tata Group dalam catatan media sosial, merujuk kepada syarikat penerbangan yang dilancarkan sebagai Tata Airlines pada 1932 oleh mendiang Jehangir Ratanji Dadabhoy Tata, lebih dikenali sebagai J.R.D. Tata dan dianggap bapa industri penerbangan India.Ia dijadikan syarikat milik kerajaan India pada 1953.Tata Sons, syarikat induk kumpulan itu, memenangi bidaan pada Oktober tahun lalu untuk mengambil alih Air India, yang bukan sahaja mengalami kerugian kewangan tahunan yang besar tetapi sering dikritik kerana kualiti perkhidmatannya.Ia mengemukakan bidaan yang dimenangi melalui anak syarikat milik penuhnya Talace Pvt Ltd.Cubaan awal kerajaan untuk menjual syarikat penerbangan itu pada 2018 gagal mendapat pembida.Selepas pengambilalihan Air India dalam perjanjian ekuiti dan hutang US$2.4 bilion, Tata Sons kini mempunyai tiga syarikat penerbangan dalam portfolionya.Ia memiliki 83.67 peratus AirAsia India, dengan bakinya dipegang oleh AirAsia Berhad Malaysia.Tata Sons memiliki 51 peratus dalam syarikat penerbangan Vistara, yang dimulakan pada 2013 dengan kerjasama Singapore Airlines.Urus niaga pelupusan strategik Air India telah selesai dengan kerajaan menerima pertimbangan sebanyak 27 bilion rupee (kira-kira US$360 juta) dan Kumpulan Tata mengambil alih hutang 153 bilion rupee syarikat penerbangan itu, kata Kementerian Kewangan pada Khamis."Kami sangat gembira mendapat semula Air India dalam Kumpulan Tata dan komited untuk menjadikannya syarikat penerbangan bertaraf dunia," kata Pengerusi Tata Sons N. Chandrasekaran dalam satu kenyataan.Chandrasekaran sebelum itu menghubungi Perdana Menteri India Narendra Modi dan melawat pejabat syarikat penerbangan itu di Delhi.- BERNAMA


Singapura jadi penganjur F1 hingga 2028

SINGAPURA, 27 Januari - Kota Singa akan terus menjadi tuan rumah Formula 1 Grand Prix Singapura sebagai sebahagian daripada Kejohanan Dunia Formula Satu FIA selama tujuh tahun lagi, dari 2022 hingga 2028.Ia diumumkan bersama hari ini oleh Formula 1, Singapore GP Pte Ltd (SGP), dan Lembaga Pelancongan Singapura (STB).“Walaupun sedang berusaha menangani cabaran pandemik, penting untuk kita memberi tumpuan kepada pemulihan dan pertumbuhan jangka panjang,” kata Menteri Pengangkutan & Menteri Perhubungan Perdagangan republik itu, S Iswaran, dalam satu kenyataan yang disiarkan di laman web SGP.Iswaran berkata perlumbaan F1 Singapura terus menjadi tumpuan utama untuk pelancong, acara global dan pertemuan perniagaan.“Kami bersetuju meneruskan perlumbaan F1 selama tujuh tahun lagi, selepas menilai secara menyeluruh faedah jangka panjang penggal yang dilanjutkan itu kepada Singapura.“Pembaharuan itu akan membantu mengekalkan reputasi Singapura sebagai bandar global dengan gaya hidup yang bertenaga, menarik pengunjung antarabangsa, dan menjana pendapatan perniagaan dan pekerjaan untuk rakyat Singapura,” kata menteri itu.Iswaran berkata Singapura akan memastikan bahawa perlumbaan tahun ini dan seterusnya, sebagai acara sukan antarabangsa berskala besar, yang selamat untuk COVID, berdasarkan situasi pandemik semasa dan penilaian kesihatan awam.Menurut kenyataan itu, perlumbaan waktu malam di Singapura telah berlangsung 12 kali sejak dimulakan pada 2008.Kira-kira 268,000 penonton hadir ketika kali terakhir dianjurkan pada 2019, kehadiran kedua tertinggi untuk perlumbaan itu.Sejak dianjurkan pada 2008, perlumbaan itu menjana lebih S$1.5 bilion dalam pelancongan dan menarik lebih 550,000 pelancong antarabangsa.Kenyataan itu menyebut ia merupakan pembaharuan kontrak kali keempat untuk Singapura, dan lanjutan tujuh tahun adalah yang paling lama untuk penganjuran perlumbaan itu setakat ini.“Singapura mempunyai tempat istimewa dalam kalendar F1, dan lanjutan ini adalah sebahagian daripada komitmen jangka panjang kami untuk terus mengembangkan sukan itu di Asia,” kata Presiden dan Ketua Pegawai Eksekutif, Formula 1, Stefano Domenicali."Rancangan yang disediakan untuk mengurangkan kesan karbon di acara itu mengagumkan dan sejajar dengan rancangan kami untuk menjadi acara sukan Sifar Pelepasan Karbon menjelang 2030," katanya.


Insiden tumpahan minyak berlaku di Lima, kerja pembersihan dijalankan

PERU, 27 Januari- Satu insiden tumpahan minyak dikesan berdekatan ibu negara, Lima ketika kerja pembersihan dijalankan.Menurut Agensi Kawalan dan Penilaian Alam Sekitar, kebocoran berlaku ketika paip penapisan bawah air dan manifold hujung saluran paip ditanggalkan di Loji Penapisan La Pampilla.Loji berkenaan dikendalikan syarikat Repsol dan operasi berkenaan penting untuk menyiasat punca tumpahan terawal.Sekurang-kurangnya 8 tong minyak mentah tumpah, namun telah dibersihkan.Repsol menafikan kebocoran kali ke-2 itu.Pengumpulan minyak di sepanjang persisir pantai masih dijalankan dan pihak berkuasa telah mengarahkan syarikat berkenaan menyelesaikannya dalam tempoh tujuh hari.Terdahulu, pada 15 Januari, tumpahan minyak berlaku ketika kapal tangki memindahkan bahan ke salah satu terminal di loji dan mengakibatkan tumpahan berjumlah kira-kira enam ribu tong. -AFP


Afghanistan terima sumbangan China dan Pakistan

AFGHANISTAN, 27 Januari- 1,000 keluarga miskin di Afghanistan menerima bantuan makanan dan pakaian yang disumbangkan China dan Pakistan.Pemangku Timbalan Menteri Hal-Ehwal Pelarian kerajaan Sementara Afghanistan, Arsala Khan Haruti berharap sumbangan itu dapat membantu keluarga miskin berdepan masalah kelaparan dan kesejukan.Pada masa sama, Arsala juga berharap masyarakat antarabangsa dapat meringankan beban negaranya akibat krisis kemanusiaan serius, menerusi bantuan seperti yang dilakukan China dan Pakistan.Delegasi kerajaan interim Afghanistan menuntut agar dana kira-kira 10 bilion dolar dinyahbeku Amerika Syarikat dan negara Barat ketika rundingan selama tiga hari di Oslo, Norway.Namun, sehingga kini pihaknya masih belum menerima hasil positif tentang perkara tersebut.Menurut perangkaan Pertubuhan Bangsa Bersatu (PBB), lebih 50 peratus populasi Afghanistan iaitu 22.8 juta orang rakyatnya menghadapi masalah krisis makanan yang serius sejak November 2021.Pada September tahun lalu, China telah mengumumkan untuk menyalurkan bantuan kemanusiaan kecemasan melibatkan bahan makanan, barang keperluan musim sejuk, vaksin dan ubat-ubatan yang bernilai RM125 juta kepada Afghanistan. -REUTERS


Seorang warga Argentina maut dibunuh di selatan Mexico

MEXICO, 27 Januari- Seorang warga Argentina maut di sebuah lokasi pelancongan terkemuka, Playa del Carmen di selatan Mexico.Mangsa, Federico Mazzoni dibunuh di lokasi kejadian.Identiti mangsa disahkan rakan dan media tempatan sebagai pengurus resort Mamitas.Pejabat pendakwa negeri, Quintana Roo telah memulakan siasatan mengenai kes berkenaan dan pasukan keselamatan juga digerakkan ke lokasi.Baru-baru ini, destinasi pantai Mexico tersebut dicemari dengan jenayah keganasan yang menyasarkan warga asing.Minggu lalu sahaja, 2 individu warga Kanada dengan rekod jenayah; dibunuh di sebuah hotel berdekatan Cancun.Pihak berkuasa menyifatkan kes berkenaan ada kaitan dengan pertikaian hutang melibatkan aktiviti jenayah antarabangsa. -REUTERS


Korea Utara lancarkan 'projektil', pamer kekuatan ketenteraan

KOREA UTARA, 27 Januari- Korea Utara terus menunjukkan kekuatan ketenteraannya apabila melancarkan 'projektil yang tidak dikenal pasti, pada awal pagi Khamis.Ia didakwa ujian senjata keenam tahun ini ketika negara yang memiliki senjata nuklear itu mengabaikan tawaran rundingan Amerika Syarikat (AS).Ketua Turus Bersama Korea Selatan berkata, Korea Utara melancarkan projektil tidak dapat dikenal pasti ke Laut Timur, merujuk kepada Laut Jepun.Selasa lalu, Pyongyang melancarkan dua peluru berpandu yang tidak diharamkan di bawah sekatan Pertubuhan Bangsa-Bangsa Bersatu (PBB) ke atas Korea Utara.Negara itu turut menjalankan ujian peluru berpandu balistik pada 14 dan 17 Januari selain melancarkan peluru berpandu hipersonik pada 5 dan 11 Januari lalu.Langkah Pyongyang itu mengundang kecaman masyarakat antarabangsa termasuk sekatan terbaharu dikenakan AS ke atas negara itu.Ia sekali gus mencetuskan kemarahan Korea Utara yang pada minggu lalu memberi petunjuk bahawa pihaknya akan menyambung semula pembangunan ujian nuklear dan senjata jarak jauh. -AFP


Ribut tropika Ana korbankan 46 penduduk

ANTANANARIVO, 27 Januari- Ribut tropika Ana yang mengakibatkan kemusnahan tanaman dan kediaman di Malawi, semalam disifatkan penduduk di selatan Afrika sebagai bencana cuaca terburuk yang pernah mereka alami.Bencana itu mengakibatkan sekurang-kurangnya 46 orang maut selepas ribut tropika Ana melanda Madagascar, Mozambique dan Malawi sehingga mengakibatkan ribuan rumah rosak dan bekalan elektrik terputus.Penduduk di pekan Chikwawa selatan Mali berkata, ia adalah kemusnahan paling teruk yang pernah mereka alami dengan seorang petani mendakwa semua satu setengah ekar ladang jagungnya musnah."Pada awalnya kami mengalami ribut kuat yang menerbangkan bumbung rumah. Empat rumah di sekitar sini musnah. Dan siklon ini telah menyebabkan banyak kerosakan. Semua harta benda saya musnah," kata penduduk, Noria Kananji."Ini adalah kemusnahan yang paling teruk. Hujan lebat,banyak rumah telah musnah dan juga tanaman. Ini akan menyebabkan kelaparan," jelas penduduk, Catherine Kaliza.Mozambique dan negara-negara selatan Afrika seringkali dilanda ribut dan taufan yang teruk sejak beberapa tahun kebelakangan ini. -AFP


Tumpahan minyak di Teluk Thailand, tentera laut bersihkan kawasan terjejas

THAILAND, 27 Januari- Tentera laut dan pakar pencemaran Thailand bertungkus-lumus membersihkan tumpahan minyak berdekatan sebuah pantai pelancongan terkemuka, di Teluk Thailand.Ini susulan insiden kebocoran saluran paip bawah laut yang mengeluarkan hampir 50 tan minyak mentah.Jabatan Kawalan Pencemaran Thailand memberi amaran tumpahan minyak di Teluk Thailand, kira-kira 20 kilometer pesisir wilayah Rayong itu berupaya mengancam sebuah taman negara berdekatan Pulau Ko Samet.Arus lemah bagaimanapun berupaya memastikan tumpahan minyak berada jauh dari kawasan pesisir dan belum ada laporan mengenai impak terhadap kehidupan marin atau perusahaan makanan laut.Star Petroleum Refining Public Company Limited, yang mengendalikan operasi saluran paip minyak itu berkata, jumlah keseluruhan tumpahan minyak dijangka antara 20 hingga 50 tan.Jelas syarikat itu, penyelam mendapati terdapat kerosakan pada hos anjal yang membentuk sebahagian daripada peralatan saluran bawah laut itu dan menghubungkan pelampung untuk kegunaan kapal pengangkut.Kejadian serupa pernah berlaku pada 2013 sehingga mencetuskan tumpahan minyak yang meliputi keseluruhan pantai Ko Samet, sekali gus menyaksikan usaha pemuliharaan terpaksa dibuat dengan menggunakan pakaian perlindungan bagi mencuci tanah pantai yang hitam. -AFP


Bot terbalik di Pantai Florida: Satu mayat ditemui

MIAMI, 27 Januari- Krew Pengawal Pantai Amerika Syarikat (AS) yang mencari 39 orang dilaporkan hilang dalam kejadian bot terbalik di Pantai Timur Florida, pada dua hari lalu menemui satu mayat setakat ini."Kami menemui satu mayat... dan kami meneruskan untuk mencari mangsa lain yang terselamat", kata Pengawal Pantai, Kapten Jo-Ann Burdian.Menurut Burdian, bot itu meninggalkan Bimini di Bahamas pada malam Sabtu dan terbalik selepas meredah keadaan laut bergelora 45 batu (65 kilometer) dari timur bandar Fort Pierce.Burdian berkata masa adalah penting dalam usaha pencarian, kerana mereka yang hilang akan cuba bertahan dalam air sejuk tanpa bekalan serta terdedah kepada cahaya matahari dan air laut.

"Setiap saat yang berlalu, ia jadi lebih mengerikan dan berkemungkinan tidak ada sesiapa boleh bertahan," kata Burdian.Pengawal Pantai membunyikan penggera pagi Selasa selepas menerima laporan daripada bot komersial yang telah menyelamatkan seorang lelaki berpaut pada sebuah kapal yang terbalik.Operasi pencarian dan menyelamat pada Rabu diteruskan dengan bantuan sebuah pesawat dengan harapan untuk mencari lebih banyak mayat atau mangsa yang terselamat, kata Burdian.Sindiket pemerdagangan manusia biasanya menjadikan Bahamas sebagai lokasi penyeludupan manusia yang kebanyakan mereka dari negara Caribbean seperti Haiti untuk masuk ke Amerika Syarikat. -AFP


Jepun pertingkat usaha anti-COVID di tengah peningkatan kes

TOKYO, 27 Januari - Jepun pada Khamis melanjutkan langkah anti-COVID ke 18 wilayah lagi, selepas menyaksikan peningkatan kes jangkitan COVID-19 sejak beberapa hari lalu, lapor Sputnik.Negara itu buat pertama kali merekodkan kes melebihi 70,000 pada Rabu dengan bilangan 71,633 orang dijangkiti, manakala 34 lagi maut akibat wabak itu.

Ibu negara Jepun, Tokyo, menyumbang angka terbesar jangkitan dengan 14,086 kes baharu dicatatkan pada Rabu, manakala 9,813 kes direkodkan di wilayah Osaka. - BERNAMA


Kanada akan hantar 400 tentera bantu pasukan di Ukraine

TORONTO, 27 Januari - Kanada akan mengerahkan hingga 400 anggotanya bagi membantu pasukan tentera Ukraine dan 60 daripadanya akan dihantar dalam tempoh beberapa hari akan datang, lapor Sputnik yang memetik kenyataan Menteri Pertahanan Kanada Anita Anand dalam sidang akhbar bersama Perdana Menteri Justin Trudeau.

"Hari ini, kami berbesar hati mengumumkan lanjutan dan peluasan Operasi Unifier. Dengan kira-kira AS$340 juta kami akan meningkatkan kapasiti misi latihan kami di Ukraine, menempatkan hingga 400 anggota tentera Kanada dan 60 daripada mereka dihantar dalam beberapa hari akan datang," kata Anand pada Rabu.Pasukan ketenteraan Kanada menyediakan latihan seperti taktik, pelupusan bahan letupan buatan, tembak hendap, tinjauan dan perubatan, tambah Anand.

Trudeau menjelaskan Kanada melanjutkan operasi selama tiga tahun lagi dan menggandakan bilangan tenteranya di Ukraine daripada 200 kepada 400.Operasi itu tertumpu di bahagian barat Ukraine di mana risiko terhadap tenteranya paling rendah dan mereka boleh menumpukan sepenuhnya kepada latihan dan misi sokongan, kata Trudeau.Keselamatan warganegaranya kekal menjadi keutamaan dan sekiranya berlaku pencerobohan pihak Rusia, kerajaan akan memastikan anggota tentera kekal selamat, kata Trudeau.Menteri Luar, Melanie Joly berkata rakan sejawatannya dari Ukraine Dmytro Kuleba telah meminta Kanada melanjutkan Operasi Unifer. -BERNAMA


166 maut dalam serangan penjara Ghwayran, serangan terbesar sejak 2019

HASAKEH, 27 Januari - Tentera bersekutu yang diketuai Amerika Syarikat telah mengerahkan unit elit dan kenderaan berperisai bagi mengawal penjara Ghwayran di utara Syria.Ia berikutan 166 maut dalam pertempuran di antara tentera Kurdish dengan kumpulan pengganas Daesh yang menyerang penjara terbesar di dunia itu, Khamis lalu."100 anggota kumpulan Daesh menyerang penjara Ghwayran di bandar Hasakeh pada 20 Januari lalu, dan tragedi itu adalah serangan terbesar sejak tahun 2019," memetik sumber kenyataan media tempatan.Pasukan tentera Syria belum mengesahkan laporan bahawa beberapa pengawal penjara telah ditahan oleh kumpulan Daesh .Dianggarkan 3,500 banduan Daesh di dalam penjara itu telah dihantar ke pusat tahanan lain.Beratus-ratus kanak-kanak bawah umur yang ditahan di penjara itu juga telah dipindahkan.Kumpulan Daesh dilaporkan menahan kira-kira 27 tebusan di bahagian utara penjara.Sejak Isnin lalu, 15 kakitangan penjara yang ditahan oleh Daesh telah dibebaskan namun nasib 25 yang lain belum diketahui.Kebanyakan banduan di penjara Ghwayran ditangkap oleh tentera yang disokong Amerika Syarikat pada akhir 2018 dan awal 2019.Dianggarkan 12,000 anggota Daesh yang disyaki masih ditahan di penjara puak Kurdish . Pertubuhan Bangsa-Bangsa Bersatu (PBB) berkata 45,000 penduduk Hasakeh terpaksa meninggalkan rumah ketika pertempuran meningkat di bandar tersebut.


COVID-19: Amerika Syarikat kekal negara paling teruk tejejas

AMERIKA SYARIKAT, 27 Januari- Jumlah keseluruhan kes positif COVID-19 di seluruh dunia ketika ini melebihi 361 juta.Data Johns Hopkins University menunjukkan Amerika Syarikat kekal negara paling teruk terjejas dengan lebih 72 juta kes.Lebih empat juta kes baharu dikesan dalam tempoh 24 jam lepas, menjadikan bilangan kes COVID-19 global mencecah 361,22,822.Sementara itu, negara yang mencatatkan jumlah kes positif COVID-19 melebihi angka 10 juta ialah Perancis, United Kingdom, Turki, Rusia dan Itali.Bagi Asia Tenggara, Indonesia mendominasi angka tertinggi kes COVID-19 dengan melebihi 4.29 juta kes.Sementara itu, angka korban akibat COVID-19 di seluruh dunia kini melebihi 5.62 juta.Amerika Syarikat terus merekodkan jumlah tertinggi dengan 874,886 kes kematian setakat ini. -AFP


Sambutan Hari Republik India ke-73 dirai penuh gilang-gemilang

NEW DELHI, 27 Januari - Ribuan penduduk India berkumpul di ibu negara, New Delhi bagi menyaksikan perarakan sempena sambutan Hari Republik India yang ke-73 semalam.Ia merupakan ulang tahun penerimaan perlembagaan negara pada 26 Januari 1950. India merdeka daripada penjajahan Britain pada tahun 1947.Hampir 500 pelajar sekolah penari tradisional, polis dan tentera berarak dengan persembahan lagak ngeri membuat persembahan menggunakan motosikal.Perarakan bermula dari istana presiden melalui laluan yang dinaik taraf di Rajpath.Presiden, Ram Nath Kovind menerima tabik hormat dari perarakan tentera termasuk rejimen unta yang ditunggangi oleh tentera bermisai dan diketuai oleh pasukan pancaragam.Perarakan 90 minit itu berakhir dengan lintas hormat oleh 75 pesawat pejuang tentera udara, pesawat dan helikopter pengangkut.Perdana Menteri, Narendra Modi turut menghadiri majlis bersejarah negara itu.


Cubaan lebih 300 migran ke Kepulauan Canary guna bot usang gagal, diselamatkan pihak berkuasa Sepanyol

ARGUINEGUIN, 27 Januari - Pasukan penyelamat laut Sepanyol menyelamatkan lebih 300 orang migran yang cuba sampai ke Kepulauan Canary menggunakan bot usang.Sembilan daripadanya berpaut pada sampan dalam keadaan separa tenggelam.Terdapat laporan oleh kumpulan hak asasi manusia menyatakan ada mangsa yang lemas.Menurut Helena Maleno, pengasas kumpulan pemerhati migran (Walking Borders), 18 orang maut ketika cuba merentasi lautan ke pulau Lanzarote dari Afrika.Namun laporan itu tidak dapat disahkan."319 migran diselamatkan daripada 6 buah bot termasuk salah satunya yang membawa 120 penumpang," kata kenyataan pasukan penyelamat laut Sepanyol menerusi ciapan di Twitternya."Mereka dibawa ke Lanzarote dan Gran Canaria. 10 migran, termasuk seorang wanita mengandung dan seorang bayi dihantar ke hospital," tambah kenyataan itu.Kepulauan di luar pantai Barat Afrika menjadi destinasi utama bagi migran yang cuba sampai ke Sepanyol.Sebahagian kecil lagi cuba merentasi laut Mediterranean ke tanah besar Sepanyol.Pada tahun 2021, sejumlah 22,316 migran sampai ke kepulauan Canary berbanding 23,271 orang tahun sebelumnya."Tahun lepas menjadi tahun paling sibuk dalam cubaan migran merentasi lautan," menurut data Kementerian Dalam Negeri Sepanyol.Menurut Walking Borders, lebih 4,400 migran termasuk sekurang-kurangnya 205 kanak-kanak hilang ketika cuba merentasi lautan untuk sampai ke Sepanyol pada tahun 2021.Angka itu telah meningkat dua kali ganda dari tahun 2020.


Belanda ambil risiko longgarkan sekatan COVID-19

AMSTERDAM, 27 Januari - Belanda melonggarkan sekatan COVID-19 bermula semalam.Perdana Menteri, Mark Rutte menyatakan pihaknya mengambil risiko dengan melonggarkan sekatan COVID-19.Peraturan baharu antara lain membenarkan kafe, bar dan restoran dibuka sehingga pukul 10 malam.Peraturan baharu akan berkuat kuasa sehingga 8 Mac depan."Penduduk perlu menunjukkan bukti status vaksinasi atau diuji negatif COVID-19 sebelum memasuki tempat berkenaan," kata Mark Rutte kepada media.Kelab malam pula akan kekal ditutup manakala kapasiti kehadiran pada acara sukan dan kebudayaan pula akan dihadkan kepada 1,250 orang. "Setakat ini, beberapa tempat kunjungan ramai seperti restoran dan muzium ditutup sejak 18 Disember tahun lalu dalam usaha membendung penularan varian Omicron," tambahnya.Di sebalik sekatan itu, kes COVID-19 di negara itu dilaporkan terus meningkat dengan kira-kira 60,000 kes direkodkan hampir setiap hari.


Penularan COVID-19 atas kapal jejaskan misi bantuan Tonga

TONGA, 26 Januari - Penularan COVID-19 dalam kapal perang Australia dilihat menjejaskan misi bantuan letusan gunung berapi Tonga .

Pihak berkuasa Canberra memaklumkan 23 kes COVID-19 dikesan dalam kalangan anak kapal, atas kapal perang HMAS Adelaide yang sedang menuju ke Nuku'alofa bersama bekalan bantuan.

Australia menerajui misi bantuan antarabangsa dengan menghantar bekalan air dan bantuan kemanusiaan secepat mungkin ke negara yang memiliki seramai 100 ribu penduduk itu.

Tonga adalah antara beberapa tempat di seluruh dunia yang masih bebas COVID-19 sehingga kini.

Menteri Pertahanan Australia Peter Dutton menegaskan misi bantuan itu tidak akan dibenarkan menjejaskan status berkenaan.

Menurut Dutton kapal itu akan kekal di laut pada ketika perbincangan dengan pihak berkuasa Tonga diadakan bagi memutuskan sama ada anak kapal akan cuba melaksanakan penghantaran bantuan tanpa sentuhan.

Selain Australia, misi bantuan kemanusiaan turut dilaksanakan oleh New Zealand, Perancis, Jepun dan China.

Letusan pada 15 Januari lalu itu mencetuskan tsunami dan menutup ruang udara Pasifik dengan debu toksik.


Misi menyelamat mangsa kebakaran akibat letupan di bandar Athens

GREECE, 26 Januari- Satu letupan menyebabkan kebakaran sehingga merosakkan beberapa buah bangunan di tengah bandar Athens.Seorang warga emas cedera manakala dua lagi mendapat rawatan akibat sesak nafas kerana terhidu asap.Kejadian awal pagi itu berlaku lebih kurang 200 meter dari Kuil Olimpian Zues di kawasan sibuk Syrngrou Avenue.Serpihan bertaburan di jalan raya sehari selepas ribut salji melanda kawasan ibu negara itu.Anggota bomba menggunakan tangga tinggi untuk mencari mangsa yang mungkin terperangkap dalam bangunan.Bomba kemudiannya memecah masuk ke bangunan yang rosak untuk menyelamatkan mangsa yang terperangkap.Punca letupan masih disiasat dan menyebabkan lalu lintas di kawasan itu terhenti. -AFP


Pfizer mulakan ujian vaksin cegah Omicron

WASHINGTON, 26 Januari- Syarikat farmaseutikal Pfizer dan BioNTech memulakan ujian klinikal untuk menguji vaksin terbaharu keluarannya yang direka khas untuk membendung varian Omicron.Ketua Penyelidikan Dan Pembangunan Vaksin Pfizer, Kathrin Jansen berkata, penyelidikan semasa dan data dunia sebenar menunjukkan dos penggalak terus menyediakan tahap perlindungan tinggi terhadap penyakit teruk dan kemasukan ke hospital akibat Omicron."Pfizer menyedari keperluan untuk bersedia sekiranya perlindungan vaksin berkurangan dari semasa ke semasa dan berpotensi membantu menangani Omicron dan varian baharu pada masa hadapan,"Rejimen dua dos vaksin asal mereka mungkin tidak akan mencukupi terhadap jangkitan varian Omicron dan perlindungan terhadap kemasukan ke hospital dan kematian mungkin semakin berkurangan," katanya dalam satu kenyataan.Ketika ini beberapa negara sudah memulakan pemberian dos penggalak.Namun kajian terbaharu yang dijalankan di Israel menunjukkan suntikan dos keempat vaksin mRNA antibodi tidak mencukupi untuk mengawal penularan varian Omicron. -AFP


Demonstrasi bantah pembunuhan pengamal media di Mexico

MEXICO, 26 Januari- Demonstrasi dianjurkan pada Selasa di bandar-bandar di seluruh Mexico bagi membantah pembunuhan tiga wartawan dalam tempoh dua minggu ini.Di bandar sempadan, Tijuana, dua wartawan dibunuh dalam tempoh seminggu.Pada 17 Januari, jurugambar jenayah, Margarito Martines ditembak mati di luar rumahnya.Dan pada 23 Januari, wartawan, Lourdes Maldonado Lopez ditemukan mati ditembak di dalam keretanya.Ratusan orang berhimpun di depan ibu pejabat Menteri Dalam Negeri di Mexico City pada malam Selasa melaungkan perkataan "keadilan" dan mendesak kerajaan mangambil tindakan ke atas pembunuhan itu.Sebagai sebahagian daripada demonstrasi, menyalakan lilin di pintu masuk kementerian dan imej wartawan yang dibunuh diletakkan di dinding bangunan.Di Tijuana, lebih 200 orang berpakaian hitam berarak ke pejabat Pendakwaraya Negara dengan gambar Maldonado dan Martinez dilekatkan di pagar pejabat.Presiden Andres Manuel Lopez Obrador berjanji mereka yang bertanggungjawab dalam pembunuhan itu akan berdepan tindakanNamun Timbalan Setiausaha Dalam Negeri, Alejandro Encinas berkata lebih daripada 90% kes pembunuhan wartawan dan pembela hak asasi masih tidak dapat diselesaikan, walaupun sistem kerajaan bertujuan untuk melindungi mereka.


Angka korban bot karam Pulau Lampedusa di Itali meningkat

ITALI, 26 Januari- Pihak berkuasa mengesahkan angka korban kini meningkat kepada 232 orang, susulan penemuan 38 lagi mayat dalam tragedi bot karam Pulau Lampedusa di Itali.Mayat ditemui pasukan penyelam yang berjaya memasuki ke bahagian dalam bot pukat tunda berkenaan.Difahamkan keadaan mayat ketika ditemui bertindah antara satu sama lain berikutan ruang dalaman bot yang sempit.Misi terbabit dibantu sut menyelam khas bagi membolehkan anggota penyelamat menyelam lebih lama pada kedalaman 47 meter.Menurut salah seorang mangsa yang terselamat bot pukat tunda sepanjang 18 meter itu membawa sekurang kurangnya 500 pelarian.Mereka dilaporkan berada di tengah lautan, bersesak dalam bot kayu tanpa bumbung.Menurut Pertubuhan Bangsa-Bangsa Bersatu, lebih 122 ribu pelarian melarikan diri ke Eropah pada 2021 melalui Lautan Mediterannean.Dianggarkan puluhan ribu pelarian dari Afrika dan Timur Tengah cuba merentasi laut mediterranean saban tahun untuk mengubah nasib di Eropah.Bagaimanapun nyawa beratus daripadanya berakhir di laut. -AFP


Puluhan hilang bot terbalik berhampiran pantai Florida

MIAMI, 26 Januari- Pengawal Pantai Amerika Syarikat menggerakkan misi menyelamat, bagi mencari 39 individu yang dilaporkan hilang selepas sebuah bot terbalik berhampiran pantai Florida dipercayai ada kaitan dengan aktiviti penyeludupan manusia.

Menurut Pengawal Pantai Miami, mereka menerima maklumat daripada seorang individu yang menyelamatkan seorang lelaki setelah berpaut pada bot tersebut dilokasi kira-kira 73 kilometer, timur Fort Pierce Inlet.

Mangsa memaklumkan, bot meninggalkan Bimini di Bahamas pada malam Sabtu, namun berdepan cuaca buruk menyebabkan bot terbalik.

“Menurut mangsa, tiada sesiapa yang memakai jaket keselamatan. Kru Pengawal Pantai termasuk aset udara dan darat telah diaktifkan untuk mencari mangsa. Disyaki kejadian itu ada kaitan dengan pemerdagangan manusia," jelas kenyataan itu di Twitter.

Sindiket penyeludupan manusia, lazimnya menggunakan Bahamas yang terletak berhampiran pantai Florida, sebagai lokasi memindahkan pelarian, kebanyakan dari negara Caribbean seperti Haiti, ke Amerika Syarikat.

Bimini, daerah paling barat Bahamas dan paling hampir dengan tanah besar, terletak kira-kira 217 kilometer dari Fort Pierce Inlet.

Jumaat lalu, 32 orang diselamatkan selepas sebuah bot karam, kira-kira lapan kilometer ke barat Bimini, juga dilaporkan sebagai percubaan penyeludupan manusia. -AFP


Penduduk Kano tuntut keadilan atas pembunuhan Hanifa, kanak-kanak perempuan lima tahun

KANO, 25 Januari- Pembunuhan seorang kanak-kanak perempuan berusia lima tahun di Nigeria telah mencetuskan kemarahan penduduk di utara negara itu yang kebanyakannya beragama Islam.Hanifa Abubakar telah diculik dan penculik menuntut wang tebusan sebanyak enam juta naira ($14,500) bulan lalu namun kemudiannya dibunuh dengan racun tikus dan dikebumikan di dalam kubur cetek di bandar utara Kano, menurut polis tempatan.Polis Kano berkata Abdulmalik Mohammed Tanko, pemilik sekolah Noble Kids yang dihadirinya, telah ditangkap minggu lalu dan telah mengaku menculik Hanifa untuk menuntut wang tebusan tetapi kemudian membunuhnya dengan racun.Tanko dan dua lagi suspek didakwa di mahkamah pada Selasa atas pertuduhan penculikan, konspirasi jenayah dan pembunuhan, kata jurucakap polis Kano Abdullahi Haruna Kiyawa.Beberapa penculikan kanak-kanak di Nigeria utara yang konservatif telah menyebabkan ibu bapa bimbang dan kanak-kanak takut untuk keluar."Terdapat penculikan kanak-kanak di Kano tetapi tidak ada yang tidak berperasaan dan mengejutkan seperti ini. Seorang guru yang menculik dan meracuni muridnya sehingga mati sungguh sukar dipercayai," kata Abdullahi Ahmed Rufa'i, seorang pekerja sosial tempatan."Saya telah memberi amaran kepada anak-anak saya supaya berhati-hati terhadap sesiapa sahaja apabila mereka berada di luar rumah."Pada hujung minggu, penduduk tempatan yang marah membakar sekolah kanak-kanak tersebut, kata seorang wartawan AFP.Menurut polis Kano, Tanko berpakat dengan dua suspek lain untuk menculik kanak-kanak itu dan menuntut wang tebusan daripada bapanya.Sejurus Hanifa mengenalinya, suspek didakwa memberi racun kepadanya dan kemudian menanam mayatnya, kata kenyataan polis.Isteri Presiden Muhammadu Buhari Aisha telah menyokong gesaan daripada ulama ultra konservatif terkenal Sheikh Abdallah Umar Gadonkaya, juga dikenali sebagai Malam, agar suspek dihukum bunuh."Kami menyokong keputusan Malam," tulisnya di Instagram, dengan video tuntutan syeikh di bawah hashtag #JusticeforHanifa.Timbalan Setiausaha Agung PBB Amina Mohammed juga menggesa keadilan."Marah dan sangat sedih dengan kematian Hanifa Abubakar yang tidak masuk akal," kata bekas menteri Nigeria itu di Twitter."Keadilan mesti dilakukan untuk Hanifa dan semua gadis yang menderita akibat kekejaman ini. Hati dan doa kami bersama keluarganya-semoga dia tenang."Bahagian barat laut Nigeria turut bergelut dengan gelombang penculikan besar-besaran bagi mendapatkan wang tebusan di sekolah sepanjang tahun lepas, dilakukan oleh kumpulan penjenayah tempatan.“Anak saya yang berumur lapan tahun tidak meninggalkan rumah sejak penemuan mayat Hanifa yang reput dan penahanan gurunya,” kata Mannir Haruna, seorang peniaga tekstil di pasar Kantin Kwari di Kano."Dia takut untuk menjejakkan kakinya keluar dari rumah.”- AFP


Tedros dijangka kembali terajui WHO untuk penggal kedua

GENEVA, 26 Januari - Tedros Adhanom Ghebreyesus dijangka meneraju Pertubuhan Kesihatan Sedunia (WHO) untuk penggal kedua selepas menjadi calon tunggal bagi jawatan Ketua Pengarah badan kesihatan sedunia itu.Lembaga Eksekutif WHO mengadakan undian rahsia, meluluskan pencalonannya itu pada Selasa.Tedros, yang juga pemimpin dari Afrika pertama menjawat jawatan itu, berterima kasih atas sokongan hampir semua 34 ahli lembaga yang mewakili seluruh dunia.Bekas Menteri Kesihatan dan Hal Ehwal Luar Habsyah itu dijangka dipilih semula apabila 194 negara anggota WHO mengundi pada Mei ini.Tedros, antara tokoh paling lantang dalam perjuangan global menentang COVID-19, mengakui bahawa penggal lima tahun pertamanya adalah mencabar dan sukar.Sejak kehadiran COVID-19 dua tahun lalu, pakar malaria itu menerima banyak pujian atas cara beliau mengemudi WHO. -AFP


Taliban, Barat adakan rundingan di Oslo

OSLO, 24 Januari- Taliban memulakan rundingan dengan diplomat Barat dalam lawatan pertama mereka ke Eropah sejak kembali berkuasa bagi membincangkan krisis kemanusiaan di Afghanistan.Delegasi Taliban yang diketuai Menteri Luar, Amir Khan Muttaqi, mengadakan perbincangan tertutup dengan wakil Amerika Syarikat (AS), Perancis, Britain, Jerman, Itali, Kesatuan Eropah (EU) dan Norway di Hotel Soria Moria, di puncak bukit bersalji di luar Oslo.Keadaan kemanusiaan di Afghanistan dilaporkan merosot secara drastik sejak Ogos lalu apabila Taliban kembali berkuasa, 20 tahun selepas digulingkan.Bantuan antarabangsa terhenti, memburukkan lagi nasib berjuta-juta rakyatnya yang sedang menderita kebuluran selepas beberapa musim kemarau yang teruk.Wakil khas AS untuk Afghanistan, Thomas West menerusi kenyataan di Tweeter memaklumkan, pihaknya akan meneruskan diplomasi dengan Taliban."Ketika kami berusaha untuk menangani krisis kemanusiaan bersama sekutu, rakan kongsi, dan organisasi bantuan, kami akan meneruskan diplomasi yang jelas dengan Taliban.Kebimbangan dan minat kami yang berterusan adalah untuk melihat Afghanistan yang stabil, menghormati hak asasi manusia dan inklusif," katanya.Setakat ini belum ada negara yang mengiktiraf kerajaan Taliban.Menteri Luar Norway, Anniken Huitfeldt minggu lalu menegaskan, rundingan tersebut tidak membawa maksud negara itu memberi pengiktirafan kepada Taliban walaupun ia dikritik hebat oleh beberapa pakar dan ahli diaspora Afghanistan."Kita mesti berbincang dengan pihak yang memegang kuasa di negara ini kerana kita tidak boleh membiarkan keadaan politik membawa kepada bencana kemanusiaan yang lebih teruk," katanya.Sementara itu, jurucakap kerajaan, Zabihullah Mujahid berkata, Taliban berharap rundingan tersebut akan membantu mengubah suasana perang menjadi aman.Sejak Ogos, bantuan antarabangsa, yang membiayai sekitar 80 peratus daripada belanjawan Afghanistan, telah digantung dan AS membekukan $9.5 bilion aset di bank pusat Afghanistan.Pengangguran semakin meningkat dan gaji kakitangan awam tidak dibayar selama berbulan-bulan.Pertubuhan Bangsa Bersatu (PBB) menyatakan, kebuluran kini mengancam 23 juta rakyat Afghanistan, atau 55 peratus daripada penduduknya.$4.4 bilion diperlukan daripada negara penderma tahun ini untuk menangani krisis tersebut.- AFP


Risiko varian Omicron kekal sangat tinggi

GENEVA, 26 Januari - Risiko varian Omicron kekal pada tahap sangat tinggi. Pertubuhan Kesihatan Sedunia (WHO) dalam kemas kini laporan mingguan epidemiologi memaklumkan lebih 21 juta kes baharu direkodkan minggu lepas. Ia merupakan jumlah kes mingguan tertinggi direkodkan sejak pandemik bermula. Menurut WHO, hampir 50,000 kematian akibat COVID-19 turut dilaporkan. Varian Omicron terus meningkatkan dominasi di peringkat global. -AFP


Indonesia-Singapura tandatangani perjanjian ekstradisi dua hala

PULAU BINTAN, 25 Januari - Indonesia dan Singapura menandatangani perjanjian ekstradisi dua hala.Perjanjian dimeterai, susulan pertemuan antara Presiden Joko Widodo dengan Perdana Menteri Singapura, Lee Hsien Loong dalam pemukiman tahunan kedua-dua pemimpin itu di sini.Langkah itu akan membolehkan pihak berkuasa kedua-dua negara mengheret individu yang melarikan berbilion-bilion wang ke luar negara ke muka pengadilan.Menerusi perjanjian tersebut, mereka yang terbabit dengan 31 jenis jenayah akan diektradisi.

Penjenayah tidak lagi boleh melarikan diri dengan menukar kewarganegaraan.-REUTERS


Hubungan diplomatik Arab Saudi-Thailand kembali terjalin selepas lebih 3 dekad

RIYADH, 26 Januari - Arab Saudi dan Thailand kembali menjalin hubungan diplomatik setelah putus lebih tiga dekad lalu akibat kes kecurian batu permata bernilai 20 Juta Dolar AS dari Istana Saudi yang dikaitkan dengan warganegara Gajah Putih tersebut.Tukang cuci kelahiran Thailand, Kriangkrai Techamong mencuri batu permata itu pada tahun 1989, menyebabkan berlakunya ketegangan antara kedua-dua negara. Jalinan semula kerjasama antara Riyadh dan Bangkok itu dimeterai setelah Perdana Menteri Thailand, Prayut Chan-O-Cha mengadakan pertemuan bersama Putera Mohammed Bin Salman.Syarikat penerbangan Saudi dalam pada itu turut mengumumkan penerbangan terus ke Thailand akan bermula pada bulan Mei ini -AFP


Ribut Tropika Ana: 34 maut di Madagascar, tiga di Mozambique

LILONGWE, 26 Januari- Ribut tropika Ana telah meragut sekurang-kurangnya 34 orang di Madagascar dan tiga di Mozambique.Ribut yang terbentuk di pantai timur pulau terbesar di Afrika iaitu Madagascar telah membawa hujan lebat yang menyebabkan banjir dan tanah runtuh di ibu negara Antananarivo.Sementara itu di Malawi pula ribut berkenaan telah menyebabkan negara itu terputus bekalan elektrik.Ia susulan banjir kilat sehingga memaksa syarikat elektrik menutup penjananya dan mula pulih secara berperingkat sejak pagi Selasa.Laporan terbaharu Agensi Pengurusan Bencana Madagascar pada Selasa menyebut 34 orang meninggal dunia dan hampir 65,000 telah kehilangan tempat tinggal sejak minggu lalu.Beberapa daerah rendah di ibu negara kekal dalam keadaan berjaga-jaga dan pemindahan kecemasan telah dilancarkan.Ribut berkenaan membadai tanah besar Afrika pada Isnin lalu membawa hujan lebat dan angin kencang di daerah tengah dan utara Mozambique.Pihak berkuasa Mozambique berkata tiga maut manakala sekurang-kurangnya 66 yang lain cedera.Lebih 3,800 orang terjejas manakala sebuah klinik dan sekolah turut rosak.


Lubnan: Dadah pil Captagon disembunyikan dalam teh, dirampas

BEIRUT, 26 Januari- Pihak berkuasa Lubnan telah merampas sejumlah besar dadah pil Captagon yang disembunyikan dalam penghantaran teh menuju ke Arab Saudi.Pada Selasa, Menteri Dalam Negeri, Bassam Mawlawi berkata pil berkenaan terlebih dahulu menuju ke Togo di Afrika dan destinasi terakhirnya adalah Arab Saudi.Pil berkenaan dipercayai dikilangkan di Lubnan atau Syria yang disembunyikan dalam tujuh tan produk teh di pelabuhan Beirut.Arab Saudi mengenakan sekatan perdagangan yang serius ke atas Beirut selepas penghantaran terbesar dari Lubnan dirampas mengandungi pil Captagon yang tersembunyi di dalam buah delima.Perkembangan itu di tengah-tengah Lubnan yang sudah terlibat dalam krisis ekonomi terburuk lebih berminat untuk membaiki hubungan dengan kerajaan dan negara Teluk yang lain.Pada bulan lalu, satu lagi rampasan terbesar pil Captagon melibatkan kira-kira 9,000,000 pil tersembunyi di dalam buah oren palsu.Menurut AFP, sejak awal tahun ini sahaja, lebih 25 juta pil Captagon telah dirampas di seluruh rantau itu. -AFP


Pfizer-BioNTech mula ujian klinikal vaksin khusus Omicron

WASHINGTON, 26 Januari- Pfizer dan BioNTech sudah memulakan pendaftaran untuk ujian klinikal bagi menguji keselamatan dan tindak balas imun vaksin COVID-19 khusus untuk Omicron dalam kalangan individu dewasa berusia sehingga 55 tahun.Ketua penyelidikan vaksin Pfizer, Kathrin Jansen, berkata walaupun data terkini menunjukkan dos penggalak semasa mampu memberi perlindungan daripada kesan buruk Omicron, syarikat itu mengambil inisiatif untuk berhati-hati."Kami melihat keperluan untuk bersedia sekiranya perlindungan semasa berkurangan mengikut masa dan untuk membantu mengatasi Omicron dan varian baharu lain pada masa depan," katanya dalam satu kenyataan.Sementara itu, CEO BioNTech, Ugur Sahin, berkata perlindungan vaksin asal terhadap kesan ringan dan sederhana selepas dijangkiti COVID-19, dilihat berkurangan dengan pantas apabila menentang Omicron."Kajian ini adalah sebahagian daripada pendekatan berasaskan sains untuk membangunkan vaksin berasaskan varian yang mencapai perlindungan yang sama terhadap Omicron, seperti mana varian sebelum ini, namun dengan tempoh perlindungan yang lebih lama," katanya.Ujian klinikal itu akan membabitkan 1,420 individu berusia 18 hingga 55 tahun.Seorang jurucakap Pfizer berkata, ujian itu tidak membabitkan individu berusia melebihi 55 tahun kerana matlamat kajian adalah untuk meneliti tindak balas imun peserta yang diberikan dos, berbanding jangkaan keberkesanan vaksin.Ujian itu dilaksanakan di seluruh Amerika Syarikat (AS) dan Afrika Selatan, manakala peserta pertama diberikan suntikan di Carolina Utara.Peserta diasingkan kepada tiga kumpulan, pertama membabitkan individu yang sebelum ini menerima dua dos vaksin Pfizer-BioNTech dalam tempoh 90 hingga 180 hari sebelum terbabit dalam kajian itu, dan akan menerima satu atau dua dos vaksin Omicron.Kumpulan kedua membabitkan individu yang sudah menerima tiga dos vaksin semasa dalam tempoh 90 hingga 180 hari sebelum kajian, dan akan diberikan sama ada satu lagi dos vaksin asal atau vaksin khusus untuk Omicron.Kumpulan ketiga adalah individu yang belum pernah menerima vaksin COVID-19, dan akan diberi tiga dos vaksin khusus untuk Omicron.Memandangkan vaksin Pfizer-BioNTech adalah menggunakan teknologi RNA, ia adalah lebih mudah untuk dikemaskini dengan kod genetik varian baharu. -AFP


Pemilihan Umum, Pilihan Raya Presiden Indonesia 14 Februari 2024

JAKARTA, 25 Januari - Indonesia dijadual mengadakan Pemilihan Umum (Pemilu) dan Pilihan Raya Presiden (Pilpres) secara serentak pada 14 Februari 2024.

Ia selepas kesepakatan dicapai antara dalam mesyuarat bersama Dewan Perwakilan Rakyat, DPR, Kementerian Dalam Negeri, Komisi Pemilihan Umum (KPU) dan Bawaslu di Parlimen.

Antara News melaporkan, mesyuarat itu juga bersetuju menetapkan tarikh pengundian bagi Pilihan Raya Ketua Daerah (Pilkada) pada 27 November 2024.

Selain itu, ketetapan program dan jadual pelaksanaan Pemilu 2024 akan ditetapkan selepas penelitian DPR, kerajaan dan badan-badan berkaitan.

KPU mengusulkan cadangan supaya tempoh kempen disingkatkan selama empat bulan atau 120 hari bermula 14 Oktober 2023.

Namun, Kementerian Dalam Negeri (KDN) pula mencadangkan supaya kempen berlangsung selama 90 hari sahaja.

Ia bagi memudahkan semua urusan dan berpendapat kempen juga boleh dibantu penggunaan teknologi terkini seperti media sosial.


Pekhidmatan internet Yemen kembali pulih, selepas 4 hari serangan udara

ADEN, 25 Januari - Pekhidmatan internet di Yemen kembali tersedia selepas terputus empat hari susulan serangan udara di negara itu.

Kekangan capaian sebelum ini menyebabkan operasi mencari dan menyelamat mangsa awam yang cedera terbatas.

Pemantau laman web, NetBlocks mengesahkan perkhidmatan internet telah kembali.

Ia membolehkan media bebas dan kumpulan hak asasi manusia kembali menjalankan tugas mereka yang terkekang sebelum ini.

Turut mendapat manfaat, pasukan penyelamat yang banyak bergantung kepada perkhidmatan terbabit.

Siri serangan udara oleh pakatan tentera diketuai Arab Saudi ke atas fasiliti telekomunikasi di Hodeida, Khamis lalu dipercayai menjadi faktor gangguan perkhidmatan.

Ia berlaku serentak dengan serangan di sebuah penjara yang menyebabkan sekurang-kurangnya 70 maut dan lebih 100 cedera.

Arab Saudi bagaimanapun menafikan ada mengarahkan serangan ke atas fasiliti terbabit.


Sudah kali ke-5 bulan ini, Korea Utara lancar peluru berpandu

SEOUL, 25 Januari- Korea Utara dipercayai melepaskan dua peluru berpandu pagi tadi, dipercayai kali ke-5 bulan ini, menurut sumber tentera Korea Selatan.

“Korea Utara dipercayai melepaskan dua peluru berpandu,” jelas kenyataan Ketua Turus Bersama Korea Selatan (JCS) tanpa memberi perincian lanjut.

Agensi risikan AS dan Korea Selatan sedang menganalisis ujian tersebut, tambah JCS.

Pyongyang secara konsisten menolak tawaran rundingan oleh Amerika Syarikat (AS) meskipun sekatan baharu telah dikenakan yang disifatkan Pyongyang sebagai retorik Washington.

Sejak pemimpin Kim Jong Un menyatakan komitmen untuk memodenkan tentera semasa berucap dalam perhimpunan parti hujung tahun lalu, Korea Utara terus menjalankan beberapa ujian senjata nuklear.

Susulan itu, Washington telah melaksanakan sekatan baharu yang disifatkan Pyongyang sebagai provokasi dan sebagai tindak balas, Pyongyang meneruskan ujian nuklear dan senjata jarak jauh mereka.

Pelancaran peluru berpandu Korea Utara, tidak diharamkan bawah rejim Pertubuhan Bangsa Bersatu (PPB) semasa.

Ujian terbaharu itu dilakukan tatkala sekutu mereka Pyongyang, China akan menjadi tuan rumah Sukan Olimpik Musim Sejuk bulan depan manakala Korea Selatan pula bersedia untuk pilihan raya presiden Mac ini. -AFP


Tsitsipas mara ke suku akhir, tewaskan Fritz dalam aksi 5 set

MELBOURNE, 25 Januari - Tenis Terbuka Australia, pilihan keempat, Stefanos Tsitsipas terpaksa bermandi peluh sebelum berjaya menyingkirkan Taylor Fritz dari Amerika Syarikat untuk mara ke suku akhir.

Pada aksi pusingan keempat itu, Tsitsipas bangkit dua kali sebelum menang dalam pertarungan 5 set, 4-6, 6-4, 4-6, 6-3 dan 6-4.

Bintang Greece itu menerima tentangan sengit daripada Fritz yang memburu rekod pemain lelaki Amerika Syarikat pertama mara ke suku akhir Grand Slam dalam masa 2 tahun.

Namun, pengalaman jelas membantu Tsitsipas untuk mencipta kemenangan, sekali gus layak ke peringkat suku akhir buat kali ketiga di Melbourne dalam kariernya.

Pemain berusia 24 tahun itu akan berdepan pilihan ke-11 dari Itali, Jannik Sinner bagi perebutan slot ke separuh akhir.


UK hapus syarat ujian saringan COVID-19

LONDON, 25 Januari- United Kingdom menghapuskan syarat ujian saringan COVID-19 bagi mereka yang memasuki England.Ini merupakan antara strategi menangani pandemik dalam perlaksanaan fasa baharu.Berkuat kuasa 11 Februari, ujian saringan dan kuarintin tidak lagi diwajibkan bagi pengembara lengkap vaksin yang tiba ke negara itu.Menurut Setiausaha Pengangkutan, Grant Shapps, langkah itu diambil memandangkan jumlah kes jangkitan semakin berkurangan. Perkara ini membolehkan perjalanan menjadi lebih murah dan mudah.Dalam masa sama, kuarantin bagi mereka yang tidak divaksin juga akan dihapuskan.Namun golongan ini perlu menjalani ujian PCR sebelum dan selepas ketibaan di negara itu.UK juga akan mula iktiraf vaksin dari 16 negara lain, termasuk China dan Mexico. -AFP


Olimpik Beijing 2022: 6 kes positif COVID-19

BEIJING, 25 Januari- Enam kes positif COVID-19 dikesan dalam ujian saringan yang dilakukan Jawatankuasa Penganjur Sukan Olimpik Musim Sejuk Beijing 2022, semalam.Daripada jumlah tersebut, empat kes dikenal pasti daripada ketibaan baharu peserta temasya dan dua kes pula melibatkan petugas.Empat kes terbabit merupakan sebahagian daripada 529 ketibaan berkaitan Olimpik di lapangan terbang pada 23 Januari lalu.Satu kenyataan yang dikeluarkan menerusi laman sesawang rasmi temasya tersebut memaklumkan, ini termasuk satu kes melibatkan atlet atau pegawai pasukan.Sebelum ini, semua dua juta penduduk kawasan yang merekodkan kluster COVID-19 diarah menjalani saringan.Ia dilakukan kurang dua minggu sebelum temasya Sukan Olimpik Musim Sejuk itu bermula.Pengumuman dibuat beberapa hari selepas perkhidmatan pos China mengarahkan petugas melakukan sanitasi mel dan penghantaran antarabangsa.Tindakan diambil selepas pihak berkuasa mendakwa mel boleh menjadi punca kes COVID-19. -AFP


Omicron bukan varian terakhir - WHO

GENEVA, 25 Januari- Pertubuhan Kesihatan Sedunia (WHO) tidak menolak kemungkinan bakal berlaku peralihan daripada fasa sukar dalam menangani pandemik COVID-19 tahun ini.Ketua Pengarahnya, Dr Tedros Adhanom Ghebreyesus berkata, peralihan tersebut mampu dilaksana jika strategi dalam kecemasan kesihatan global seperti saringan dan vaksinasi digunakan secara menyeluruh.Justeru, beliau menyifatkan anggapan bahawa Omicron varian terakhir dan dunia sedang menuju ke penghujung pandemik adalah pandangan yang berbahaya.Dalam ucaptama pada mesyuarat Lembaga Eksekutif, Dr Tedros berkata, sejak Omicron dikesan sembilan minggu lalu, lebih 80 juta kes positif COVID-19 dilaporkan.Beliau menggesa negara di seluruh dunia menjalin kerjasama erat untuk keluar daripada fasa sukar pandemik, menggunakan kaedah sedia ada."Pandemik COVID-19 kini memasuki tahun ketiga dan kita berada di persimpangan yang sangat kritikal."Kita perlu bekerjasama untuk keluar daripada fasa sukar pandemik ini. Kita tidak boleh biarkan ia berlarutan, tanpa bersikap panik dan tidak acuh," katanya.Kerjasama adalah penting untuk keluar daripada fasa sukar pandemik ini yang tidak boleh dibiar berlarutan dengan sikap sambil lewa. -AFP


Silap mendarat, tujuh tentera AS cedera

WASHINGTON, 25 Januari- Tujuh tentera laut Amerika Syariakt (AS) cedera selepas pesawat pejuang melakukan kesilapan ketika mendarat di kapal pengangkut pesawat AS di Laut China Selatan, semalam.Menurut Armada Pasifik AS, kemalangan itu berlaku apabila sebuah pesawat tempur F-35C cuba mendarat di USS Carl Vinson ketika menjalani operasi penerbangan rutin.Jelasnya, juruterbang pesawat itu berada dalam keadaan stabil selepas bertindak keluar dari pesawat sebelum diselamatkan helikopter."Tujuh anak kapal cedera, tiga daripadanya dibawa ke Manila, Filipina untuk rawatan tetapi keadaan mereka stabil. Empat lagi yang cedera dirawat di atas kapal," kata dalam satu kenyataan.Setakat ini, tiada butiran diberikan mengenai punca kejadian dan insiden masih dalam siasatan.Ahad lalu, Vinson dan sebuah lagi kapal induk AS, USS Abraham Lincoln serta pasukan tempur memulakan latihan Laut China Selatan selepas menamatkan latihan bersama tentera laut Jepun di Laut Filipina. -AFP


Ribuan individu diperlukan bagi ujian pil antiviral COVID-19 Merck

BRITAIN, 25 Januari- 6,000 individu lagi diperlukan bagi melaksanakan ujian percubaan pil antiviral COVID-19 Merck.Menurut Kementerian Kesihatan Britain, setakat ini 4,500 sukarelawan telah mendaftar untuk mendapatkan pil berkenaan.Bagaimanapun, ribuan individu lagi diperlukan untuk mengumpul lebih banyak data berkaitan keberkesanannya.Pengerusi Pasukan Petugas Antiviral, Eddie Gray menjelaskan, kajian yang dikenali sebagai Panoramic itu sangat penting untuk menilai bagaimana ubat antivirus boleh digunakan dalam populasi yang sebahagian besarnya telah divaksin.Ini bukan sahaja untuk melindungi mereka yang berisiko terdedah dengan jangkitan wabak COVID-19.Molnupiravir diluluskan pengawal selia perubatan (MHRA), pada November tahun lalu. -AFP


18 orang terbunuh perbalahan antara komuniti di Papua Barat

INDONESIA, 25 Januari- Sekurang-kurangnya 18 orang terbunuh dalam pertempuran melibatkan dua kumpulan komuniti di Sorong, Wilayah Papua Barat.

Perbalahan tercetus di sebuah kelab malam dan kebanyakan mangsa yang terbunuh selepas pusat hiburan itu terbakar.

“Kejadian berlaku malam tadi (Isnin) kira-kira 11.00 malam. Ia konflik berpanjangan susulan perbalahan pada Sabtu,” jelas Ketua Polis Sorong, Ary Nyoto Setiawan menerusi satu kenyataan.

Seorang mangsa mati ditikam dan 17 lagi ditemukan mati selepas Kelab Malam ‘Double O’ itu terbakar.

“Kami menemukan 17 mayat di Double O, kesemua mangsa ditemui di tingkat dua bangunan. Kami telah memindahkan mangsa yang terkorban ke Selebe Solu Hospital," menurut Ketua Bahagian Kesihatan, Polis Sorong, Edward Panjaitan.

Polis sedang menjalankan siasatan punca kebakaran.

“Kelab malam itu mula terbakar dari tingkat satu bangunan. Kami telah cuba memindahkan ke semua pengunjung kelab, tetapi selepas bomba berjaya memadam kebakaran, polis menemukan beberapa mayat, jelas Setiawan.

Visual televisyen dari media tempatan menunjukkan kesan hitam akibat kebakaran pada bangunan dan kereta. -AFP


Ketua Pemberontak terbunuh dalam pertempuran dengan pihak tentera - Presiden Colombia

BOGOTA, 25 Januari- Komander kumpulan serpihan pemberontak yang menolak perjanjian damai 2016, Colombia terbunuh semasa pertempuran dengan pihak tentera.

Perkara itu disahkan Presiden Colombia, Ivan Duque menerusi satu kenyataan.

“Euclides Espana@Jhonier telah ‘dineutralkan’. Ini adalah satu tamparan hebat yang telah dilakukan terhadap kumpulan pemberontak berhaluan kiri FARC. Kita bercakap mengenai seorang penjenayah dengan 25 tahun rekod pembunuhan, menurut kenyataan presiden.

Pihak tentera melaporkan, Jhonier dilaporkan tewas dalam satu operasi tentera bersama polis di bandar Tacueyo, Cauca.

"Kami menggunakan teknologi terkini dan pasukan terbaik untuk perisikan dan mereka (pemberontak) hanya boleh bergerak terutama pada waktu malam dan hari ini kira-kira 3:00 petang, simbol kejahatan telah dineutralkan," jelas Komander Angkatan Tentera Colombia, Jeneral Luis Fernando Navarro.

FARC merujuk kepada Angkatan Bersenjata Revolusi Colombia. Setakat 2016 kumpulan berhaluan kiri itu telah melancarkan lebih daripada separuh abad konflik bersenjata di Colombia.

Pada 2016, mereka menandatangani perjanjian untuk menamatkan konflik, namun ada kalangan mereka tidak bersetuju dan berpecah sebagai kumpulan serpihan.

Jhonier yang umurnya tidak didedahkan, menyelaras beberapa kumpulan penentang dipimpin oleh Gentil Duarte dan Ivan Mordisco, kedua-duanya paling dikehendaki di Colombia.

Jhonier disenaraikan sebagai pengganas oleh Amerika Syarikat manakala kerajaan Colombia menawarkan ganjaran $755,000 sebagai imbuhan kepada individu yang memberikan maklumat yang membawa kepada penangkapan lelaki itu.

Berbadan pendek dan gempal, Jhonier tidak dikenali kalangan orang awam sehinggalah dia ditemu bual pada 2020 mengenai perkembangan kumpulan serpihan oleh akhbar El Espectador.

Menurut Institut Kajian Pembangunan dan Keamanan NGO (Indepaz), terdapat kira-kira 5,000 anggota pemberontak masih aktif. Mereka terbahagi kepada dua kumpulan, satu diketuai oleh Gentil Duarte dan ke-2 dipanggil Marquetalia. -AFP


6 terkorban akibat rempuhan di stadium

YAOUNDE, 25 Januari- Sekurang-kurangnya enam orang terbunuh, manakala berpuluh lagi cedera akibat rempuhan di pintu masuk Stadium Olembe, di ibu negara Cameroon.Kejadian berlaku sebelum perlawanan Piala Negara-Negara Afrika bermula, semalam."Rempuhan di pintu masuk ke Stadium Olembe menyebabkan enam maut dan berpuluh-puluh lagi cedera," kata agensi penyiar negara itu, CRTV.Mangsa yang cedera difahamkan dimasukkan ke Hospital Messassi selepas kejadian berkenaan.Kejadian dipercayai berlaku apabila penyokong berebut-rebut untuk masuk ke tempat duduk di aras bawah stadium.Susulan kejadian itu, Persekutuan Bola Sepak Afrika (CAF) akan menyiasat insiden berkenaan bagi mendapatkan butiran lanjut mengenainya.Persekutuan itu berkata, Setiausaha Agung CAF akan melawat penyokong yang cedera di hospital, selain berunding dengan kerajaan Cameroon dan Jawatankuasa Penganjur berhubung kejadian itu.Bagaimanapun, keadaan di stadium terkawal selepas perlawanan tamat dengan Cameroon menewaskan Comoros menerusi jaringan 2-1. -AFP


Olimpian Hungary, Szilveszter Csollany meninggal akibat COVID-19

BUDAPEST, 25 Januari- Pemenang pingat emas Sukan Olimpik 2000 Hungary, Szilveszter Csollany meninggal dunia akibat COVID-19 pada usia 51 tahun, kata pihak berkuasa tempatan pada Isnin.Csollany jatuh sakit pada bulan Disember dan dimasukkan ke hospital dan bergantung kepada bantuan pernafasan.Walaupun Csollany telah berkongsi beberapa siaran mengenai 'anti vaksin' di halaman Facebooknya, dia telah diberi vaksin kerana tuntutan kerja sebagai jurulatih gimnastik, lapor akhbar Blikk."Dengan rasa sedih yang mendalam kami memaklumkan kepada anda tentang kematian Szilveszter Csollany," kata Jawatankuasa Olimpik Hungary.Csollany meraih pingat perak di Sukan Atlanta pada 1996, namun beraksi lebih baik di Sydney empat tahun kemudian dengan mengalahkan pemain Greece Dimosthenis Tampakos dan pemain Bulgaria Yordan Yovchev untuk merangkul emas.Juara Eropah pada tahun 1998, beliau juga memenangi emas pada Kejohanan Dunia 2002 di Debrecen.Selepas bersara, Csollany terus berkhidmat sebagai jurulatih di Iceland dan Austria.- AFP


Seha, si badak sumbu kembali ke habitat asal selepas 10 tahun

BELA BELA 25 Januari- Seekor badak sumbu berusia 10 tahun yang tanduknya ditetak secara kejam kembali habitat semula jadinya pada Isnin, selepas menjalani 30 pembedahan membaiki luka di mukanya selama enam tahun.Para penyelamatnya menamakan badak jantan itu Sehawukele, yang bermaksud "Tuhan kasihanilah kami".Dipanggil sebagai Seha, ia ditemui polis tersandung pada pagar di kawasan konservasi, dalam keadaan parah sehingga ianya hampir tidak boleh mendengar atau makan.Polis memanggil John Marais, doktor haiwan hidupan liar yang menjalankan badan amal yang dipanggil Saving the Survivors.Kumpulan itu memulihkan badak sumbu tersebut yang terselamat daripada serangan pemburuan haram."Dia sebenarnya telah sembuh dengan sangat baik," kata Marais.

Walaupun selepas pembedahan yang panjang, rongga hidung Seha masih terdedah, sekaligus mampu mewujudkan risiko jangkitan.Tetapi ahli pemuliharaan telah memilih untuk mengembalikannya ke habitat asal dengan harapan ia akan mengawan dan membantu mengembangkan populasi yang semakin berkurangan."Tiada pemindahan badak tanpa risiko," kata Andre Uys, yang menguruskan rizab permainan di mana Seha tinggal sekarang.Seha selamat dibebaskan pada hari Isnin. Para penyelamatnya merahsiakan lokasi sebenar badak itu dengan harapan dapat menghalang serangan pemburuan haram pada masa hadapan.Pemburu haram membunuh sekurang-kurangnya 249 badak sumbu di Afrika Selatan dalam tempoh enam bulan pertama 2021 , jumlah yag lebih banyak berbanding separuh pertama 2020.Haiwan itu dibunuh untuk mendapatkan tanduk mereka, yang diseludup ke Asia di mana ianya sangat dihargai untuk tujuan perubatan tradisional.-AFP


Puteri Sepanyol umum perpisahan dengan suaminya

MADRID, 25 Januari- Puteri Sepanyol Cristina dan suaminya Inaki Urdangarin, yang dipenjarakan pada 2018 kerana penipuan, mengumumkan pada Isnin mereka telah berpisah selepas dia dirakam berpegangan tangan dengan wanita lain.“Dengan persetujuan bersama, kami telah memutuskan untuk menangguhkan ikatan perkahwinan kami,” kata pasangan itu dalam satu kenyataan bersama yang dihantar kepada agensi berita Sepanyol EFE, tanpa menyatakan sama ada mereka akan bercerai."Komitmen kami kepada anak-anak tetap utuh. Memandangkan ia adalah keputusan peribadi, kami mohon penghormatan yang sepenuhnya daripada semua orang di sekeliling kami."Minggu lalu, majalah gosip Lecturas menerbitkan gambar Urdangarin, yang dibebaskan dengan parol pada 2019, berjalan berganding bahu dengan wanita lain di pantai di selatan Perancis.Media Sepanyol kemudiannya mengenal pasti wanita tersebut sebagai Ainhoa Armentia, yang bekerja dengan Urdangarin di sebuah firma guaman di bandar Vitoria di utara Sepanyol.Urdangarin bagaimanapun memberitahu wartawan bahawa ia adalah "kesukaran yang akan kami uruskan dengan sangat tenang, seperti yang selalu kami lakukan."Puteri Cristina, 56 tahun, dan Urdangarin, bekas pemain bola baling antarabangsa berusia 54 tahun serta pemenang pingat Olimpik bersama Sepanyol, telah bersama selama lebih 24 tahun dan mempunyai empat anak.Mahkamah Sepanyol pada 2017 mendapati Urdangarin didapati bersalah kerana menyeleweng berjuta-juta euro antara 2004 dan 2006 daripada yayasan yang diketuainya di pulau Majorca.Dia menjalani sebahagian daripada hukuman lima tahun dan 10 bulan sehingga hakim meringankan hukumannya kepada kerja komuniti pada 2019.Cristina, yang tinggal di Switzerland, juga telah dibicarakan atas tuduhan bersekongkol dengan suaminya mengelak cukai, tetapi dibebaskan.Semasa perbicaraan, dia berulang kali menafikan tidak mengetahui apa-apa tentang urusan perniagaan suaminya.Cristina ialah ahli keluarga diraja Sepanyol yang pertama menghadapi tuduhan jenayah sejak pemulihan monarki pada 1975.Pasangan itu telah dikecualikan daripada semua penampilan awam rasmi keluarga diraja sejak akhir 2011.Raja Felipe VI melucutkan gelaran duchess daripada kakak perempuannya Cristina pada 2015, setahun selepas naik takhta selepas bapanya Juan Carlos turun takhta pada 2014.Juan Carlos meninggalkan Sepanyol pada Ogos 2020 untuk hidup dalam buangan sendiri di Emiriah Arab Bersatu UAE. - AFP


Ribut salji akibatkan Lapangan Terbang Istanbul ditutup dan penerbangan dibatalkan

ATHENS, 25 Januari- Lapangan terbang tersibuk di Eropah di Istanbul ditutup manakala sekolah dan pusat vaksinasi ditutup di Athens ketika ribut salji yang jarang berlaku menyelubungi kawasan timur Mediterranean, menyebabkan terputus bekalan elektrik dan kekacauan lalu lintas.Penutupan Lapangan Terbang Istanbul disebabkan bumbung salah satu terminal kargo runtuh menyebabkan penerbangan dari Timur Tengah dan Afrika ke Eropah dan Asia terpaksa ditangguhkan.Bagaimanapun tiada kemalangan jiwa dilaporkan.Salji pertama musim sejuk mencipta suasana ceria merentasi dataran masjid purba Istanbul, tempat kanak-kanak membina “snowman” dan pelancong bergambar swafoto.Tetapi ia menimbulkan keresahan kepada 16 juta penduduk di bandar terbesar di Turki itu, apabila salji tebal menyebabkan kereta merempuh satu sama lain dan terbabas terbabas ketika menuruni jalan yang curam, dan lebuh raya bertukar menjadi tempat letak kereta.Pejabat gabenor Istanbul memberi amaran kepada pemandu bahawa mereka tidak akan dapat memasuki bandar itu dari Thrace, wilayah yang merentangi bahagian Eropah Turki ke sempadan baratnya dengan Bulgaria dan Greece.Pusat beli-belah ditutup awal, perkhidmatan penghantaran makanan ditutup dan gerai bagel "simit" ikonik bandar itu kosong kerana pembekal tidak dapat melalui salji.Pegawai trafik juga menutup jalan utama merentasi sebahagian besar tengah dan tenggara Turki, kawasan pergunungan yang pertama dilanda ribut salji minggu lalu.Lapangan Terbang Istanbul memberi perkhidmatan kepada lebih 37 juta penumpang pada tahun lepas, menjadi salah satu hab udara yang paling penting.Tetapi pengkritik Presiden Recep Tayyip Erdogan telah lama mempersoalkan keputusannya untuk meletakkan lapangan terbang itu di kawasan terpencil di sepanjang pantai Laut Hitam yang sering dilitupi kabus pada musim sejuk."Disebabkan keadaan buruk, semua penerbangan telah dihentikan buat sementara waktu untuk keselamatan udara," menurut satu kenyataan daripada lapangan terbang itu.Turkish Airlines berkata ia menangguhkan semua penerbangan Lapangan Terbang Istanbul sehingga sekurang-kurangnya 4:00 pagi (0100 GMT) Selasa.Namun, ia menjangkakan perkhidmatan dapat disambung semula sebelum tengah malam.-AFP


NATO kukuhkan pertahanan di Timur Eropah, hantar jet dan kapal perang

BRUSSELS, 25 Januari- Pertubuhan Perjanjian Atlantik Utara NATO berkata pada Isnin ia menghantar jet dan kapal perangnya untuk mengukuhkan pertahanan di Timur Eropah ketika Amerika Syrikat dan Kesatuan Eropah EU bersedia untuk bertindak balas kepada Rusia jika ia menyerang Ukraine.Ketegangan telah memuncak berhubung pengerahan kira-kira 100,000 tentera dan perisai berat di sempadan jirannya oleh Rusia, walaupun Kremlin mendesak ia tidak merancang pencerobohan baharu selepas hampir lapan tahun merampas Crimea.Amerika Syarikat, Britain dan Australia telah mengarahkan keluarga diplomat meninggalkan Kyiv, manakala Perancis memberitahu rakyatnya untuk mengelakkan perjalanan yang tidak penting ke Ukraine.Namun Kyiv dan ketua dasar luar Kesatuan Eropah berkata tindakan itu kelihatan terlalu awal, di tengah-tengah keraguan tentang betapa hampirnya sebarang serangan boleh berlaku.Diplomat tertinggi Amerika Syarikat, Antony Blinken menghubungi rakan sejawatannya di EU di Brussels untuk memberitahu kepada mereka mengenai pertemuannya dengan Menteri Luar Rusia Sergei Lavrov pada Jumaat.Amerika cuba mengumpulkan sekutunya untuk menyediakan pakej sekatan yang tidak pernah berlaku sebelum ini ke atas Moscow jika ia mengerahkan lebih banyak pasukannya ke sempadan dan anggota EU menegaskan mereka boleh menyerang Kremlin dalam beberapa hari jika perlu.Perikatan NATO yang diketuai Amerika Syarikat berkata anggotanya meletakkan tentera dalam keadaan”bersiap sedia" dan menghantar kapal perang dan jet untuk memperkuat pertahanan Eropah timur sebagai tindak balas kepada pembentukan Rusia.Denmark, Sepanyol dan Belanda dilaporkan memgambil langkah sama."NATO akan terus mengambil semua langkah yang perlu bagi melindungi dan mempertahankan semua sekutu," kata ketua NATO Jens Stoltenberg.Kremlin kemudiannya menuduh perikatan itu meningkatkan ketegangan melalui "histeria maklumat" dan "tindakan keras”.-AFP


GENEVA, 24 Januari- Darurat kesihatan global COVID-19 boleh ditamatkan tahun ini walaupun virus itu dilaporkan membunuh seseorang setiap 12 saat pada minggu lalu.

Ketua Pengarah, Pertubuhan Kesihatan Sedunia (WHO), Dr. Tedros Adhanom Ghebreyesus menegaskan, untuk mencapai sasaran tersebut, setiap negara perlu bekerja keras dalam memastikan pengagihan seimbang vaksin dan rawatan, penjejakan virus serta pelaksanaan sekatan bagi membendung wabak."WHO selama ini menuntut negara pengeluar vaksin mempercepat pengedaran vaksin ke negara miskin, selain menyeru semua negara untuk memvaksin sekurang-kurangnya 70 peratus daripada populasi mereka menjelang pertengahan tahun ini.Bagaimanapun, separuh daripada 194 negara anggota WHO terlepas sasaran untuk memastikan 40 peratus rakyat mereka divaksin menjelang akhir 2021 dan 85 peratus penduduk di Afrika masih belum menerima walau satu pun suntikan," katanya.Mengulas lanjut, fasa kecemasan pandemik COVID-19 tidak dapat ditamatkan, selagi masih terdapat jurang antara negara.“Secara purata minggu lepas, 100 kes dilaporkan setiap tiga saat, dan seseorang kehilangan nyawa akibat COVID-19 setiap 12 saat,” tambahnya.Sejak varian Omicron dikesan di Afrika Selatan sembilan minggu lalu, 80 juta kes telah dilaporkan, melebihi angka yang dicatat sepanjang tahun 2020.Dr. Tedros turut mengingatkan supaya masyarakat dunia tidak menganggap Omicron sebagai varian yang terakhir.Malah, terdapat potensi tinggi untuk varian lain yang lebih berbahaya muncul selepas ini.- AFP


UK, AS keluarkan kakitangan, keluarga dari kedutaan di Ukraine

LONDON, 24 Januari- Kementerian luar Britain memaklumkan, pihaknya telah mengeluarkan beberapa kakitangan dan keluarga mereka dari kedutaannya di Ukraine sebagai tindak balas kepada ancaman yang didakwa semakin meningkat dari Rusia."Bagaimanapun kedutaan akan tetap dibuka untuk urusan penting," katanya.Tindakan itu dibuat selepas Amerika Syarikat (AS) mengarahkan keluarga semua kakitangannya meninggalkan negara bekas Kesatuan Soviet tersebut.Sementara itu, Ukraine menyifatkan tindakan AS memindahkan warganya dari Kyiv sebagai terlalu awal.Jurucakap Kementerian Luar Ukraine, Oleg Nikolenko dalam satu kenyataan berkata, tindakan yang diambil AS adalah berlebih-lebihan."Kami menganggap langkah sedemikian oleh pihak AS adalah pramatang dan menunjukkan sikap berhati-hati yang berlebihan," katanya.Tambah beliau tiada perubahan radikal berlaku dalam waktu terdekat berhubung situasi keselamatan di timur Ukraine, memandangkan pemisah pro-Rusia telah terikat dalam konflik dengan tentera Ukraine sejak 2014."Persekutuan Rusia kini sedang giat menjalankan usaha menggugat kestabilan keadaan domestik di UkrainePenyelewengan dan manipulasi maklumat disebarkan oleh media untuk mewujudkan keadaan panik dalam kalangan rakyat Ukraine dan warga asing," kata Nikolenko.- AFP


Houthi ancam gandakan 'operasi' selepas serangan berdarah tentera pakatan diketuai Arab Saudi

YAMAN, 24 Januari- Pemberontak Yaman (Houthi) mengancam untuk menggandakan serangan terhadap Emiriah Arab Bersatu (UAE) selepas dua peluru berpandu balistik dilepaskan ke Abu Dhabi, kali kedua dalam tempoh seminggu.

Pasukan bersenjata Houthi turut melepaskan peluru berpandu ke selatan Arab Saudi, mencederakan dua individu manakala satu lagi misil dilaporkan musnah.

Kumpulan Houthi yang disokong Iran berkata mereka menyasarkan Pangkalan Udara Al Dhafra Abu Dhabi serta lokasi paling penting di kawasan Dubai.

“Serangan itu berlaku seminggu selepas tiga orang terbunuh dalam serangan dron dan misil di Abu Dhabi, mencapai sasaran dengan ketepatan tinggi,” menurut kenyataan jurucakap tentera pemberontak, Yahya Saree menerusi siaran di televisyen.

“Kami bersedia mempertingkat operasi semasa pada fasa seterusnya dan bersedia berdepan peningkatan demi peningkatan”, tambah kenyataan itu.

Pihak berkuasa UAE berkata mereka memintas dua misil di ruang udara Abu Dhabi menyebabkan serpihan bertaburan, namun tidak melaporkan sebarang serangan ke atas Dubai.

Serangan udara tentera pakatan yang disertai UAE dan diketuai Arab Saudi pada minggu lalu ke atas Sanaa, Yaman menyebabkan puluhan orang terbunuh dan lebih 130 orang cedera.

Serangan dilancarkan atas alasan memerangi pemberontak Houthi. -AFP


China ceroboh zon udara Taiwan, hantar 39 pesawat perang

TAIPEI, 24 Januari- China menghantar 39 pesawat perang, kebanyakan jet pejuang ke zon pertahanan udara Taiwan yang disifatkan kerajaan Taiwan sebagai tindakan ‘pencerobohan’ harian paling serius sejak Oktober tahun lalu.

Ancaman pencerobohan berterusan oleh kerajaan China terhadap Taiwan itu sudah lama berlanjutan selaras cita-cita China mahu mendapatkan wilayah itu termasuk secara paksa jika perlu.

Pada suku akhir 2021, iaitu pada 4 Oktober, menyaksikan China menceroboh secara besar-besaran di Zon Identifikasi Pertahanan Udara (ADIZ) apabila 56 pesawat perang memasuki zon pertahanan tersebut.

Kenyataan Kementerian Pertahanan Taiwan pada Ahad menyebut, mereka telah mengarahkan pasukan tentera menerbangkan pesawat untuk memberi amaran juga mengaktifkan peluru berpandu bagi mengesan 39 pesawat China yang memasuki ADIZ.

Pencerobohan itu termasuk 24 buah pesawat J-16 yang menurut pakar antara jet pejuang paling kerap ditugaskan untuk menguji sistem pertahanan udara Taiwan, 10 pesawat J-10 dan satu pesawat pengebom H-6, berkemampuan nuklear.

Taiwan hanya mula berkongsi maklumat pencerobohan ruang udaranya pada September 2020.

Oktober tahun lalu kekal sebagai bulan pencerobohan paling banyak, iaitu 196 pencerobohan, 149 kali dilakukan dalam tempoh empat hari ketika Beijing mengambut Hari Kebangsaan.

Beijing telah meningkatkan tekanan ke atas Taiwan sejak Tsai Ing-wen dipilih sebagai presiden pada 2016. Presiden baharu itu melihat Taiwan sebagai sebuah negara berdaulat dan bukan sebahagian daripada konsep 'Satu China'.

Tahun lepas, Taiwan merekodkan 969 pencerobohan oleh pesawat pejuang China di ADIZ berdasarkan pangkalan data dikumpulkan AFP; lebih dua kali ganda daripada kira-kira 380 pencerobohan pada tahun 2020. -AFP


AS keluarkan nasihat perjalanan minta rakyat tidak ke Rusia, ketegangan di sempadan Ukraine

WASHINGTON, 24 Januari- Jabatan Negara Amerika Syarikat (AS) memberi amaran kepada rakyat negara itu supaya tidak melakukan perjalanan ke Rusia.

Kenyataan itu menjelaskan, langkah dibuat disebabkan ketegangan yang semakin meningkat di sempadan Ukraine.

“Tidak perlu pergi ke Rusia disebabkan ketegangan yang masih berlaku di sepanjang sempadan Ukraine,” menurut kenyataan itu yang turut memberi peringatan bahawa rakyat AS mungkin berdepan ‘gangguan’ dan pihak kedutaan mempunyai kemampuan terhad untuk membantu.

Kenyataan sama menjelaskan, rakyat AS juga dilarang ke wilayah sempadan Rusia-Ukraine memandangkan situasi di sepanjang sempadan sukar diramalkan.

Perkembangan terbaru itu juga disebabkan penghantaran tentera Rusia dan latihan ketenteraan di kawasan tersebut.

Sementara itu, kerajaan AS juga telah mengarahkan para diplomat dan ahli keluarga mereka meninggalkan Kyiv, ibu negara Ukraine, disebabkan ancaman berterusan pihak Rusia.

Washington juga telah membenarkan petugas kedutaan dalam perkhidmatan tidak penting meninggalkan negara itu secara sukarela.

Rakyat AS yang berada di negara Barat Eropah juga diminta mempertimbang untuk meninggalkan negara dan memberi amaran tidak akan memindahkan mereka selepas sebarang ‘pencerobohan’ oleh pihak Moscow.

Rusia telah menugaskan puluhan ribu tentera ke sempadan Ukraine bersama-sama kenderaan perang termasuk kelengkapan senjata seperti artileri dan peluru berpandu atau misil.

Perkembangan terbaru itu menyebabkan Washington dan Eropah mengeluarkan amaran keras tatkala diplomasi setakat ini hanya membuahkasn hasil yang kurang berkesan.

Kremlin pula menafikan sebarang niat untuk menyerang jirannya, tetapi mengeluarkan syarat tiada perluasan tentera Pertubuhan Perjanjian Atlantik Utara (NATO), terutamanya ke Ukraine serta penarikan tentera pakatan dari Barat Eropah.

NATO dilaporkan gagal memberikan jaminan terikat untuk menghalang penempatan tentera di Barat Eropah dan melarang keanggotaan Ukraine dalam pakatan tentera tersebut. -AFP


Eropah menuju penamat penularan COVID-19

COPENHAGEN, 24 Januari - Eropah kini semakin menuju penamat penularan varian COVID -19.

Demikian pendapat Pengarah Pertubuhan Kesihatan Sedunia (WHO) bagi rantau Eropah, Hans Kluge.

Beliau berpandangan akan adanya tempoh bertenang selama beberapa minggu atau bulan selepas rantau itu mencapai kemuncak penularan.

Omicron dijangka menjangkiti sehingga 60% penduduk Eropah menjelang Mac ini.

Bagaimanapun katanya, masih terlalu awal untuk beralih ke fasa endemik.

Ini memandangkan Omicron yang menular dengan meluas, terdapat kemungkinan varian baharu akan muncul.

Sehubungan itu, keutamaan harus diberikan kepada usaha berterusan untuk menstabilkan sistem kesihatan di Eropah.-AFP